Maiatzerako barnetegien eskaintza aurkeztu du AEK-k Sustatu.eus - Teknologia albisteak\nMaiatzerako barnetegien eskaintza aurkeztu du AEK-k\n2012-03-08 : 14:03\nIruñerriko AEKk udaberrirako prestatu duen barnetegietako eskaintza aurkeztu du. Maiatzeko bigarren eta hirugarren asteburuan izango dira eta, berrikuntza modura, aurtengoan Hiri Barnetegia antolatuko dela, Iruñean bertan. Gainera, Arantzan ere izango da barnetegia\nBadira bi ikasturte asteburuetako barnetegiak Adunan burutu ditugula. AEKk barnetegien eskaintza zabaldu eta udako eta neguko barnetegi arruntez gain asteburuko barnetegiak aurrera atera ditu. Orain arte burututakoak oso arrakastatsuak izan dira. Asteburu hauetan euskara erabiltzera animatu diren lagunak asko izan dira. Astebururo 30 lagun inguru aritu da, bataz beste.\n2012an asteburuetako barnetegien arrakastari eutsi nahi diogu. Horretarako eguraldia lagun izan nahi dugu. Horregatik udaberrian izanen dira urte honetako barnetegiak. Izan ere, eskarmentua badugu. Ausardiaz jokatu eta Nafarroako herri euskaldun txiki batera eginen dugu bidaia; Arantzara. Horretaz gain, Iruñean hiri barnetegia burutuko dugu. Berritasun ugari dakar aurtengo eskaintzak, beraz.\nHiri barnetegia berri-berria den eskaintza da. Iruñean izanen da. Euskaraz bizi nahi dugun guztioi aukera gehiago eman nahi diegu. Eskaintza berri honekin egon den eskaera bati erantzun nahi diogu. Barnetegi honetara leku guztietako jendea etortzen ahal da. Asteburuko barnetegiekin duen aldea afaldu ondoren gure programa bukatu dela da. Horrela beraz, jendeari etxera itzultzeko aukera ematen diogu. Azpimarratu beharra dugu, kanpotik etortzen direnei lo tokia bilatzen ahal diegula.\nBarnetegi honetan A2 mailatik gorako jendea elkartuko dugu. Maila desberdineko jendea elkartzeak dakarren aberastasuna aprobetxatu nahi dugu. Maila muga ez dela frogatu nahi dugu. Gogoko tokian aldaparik ez baitago. Asteburu honetan, gainontzeko barnetegietan eginen dugun bezala, mingaina askatu nahi dugu.\nEsaerak dioen bezala bihotz eroria hitz on batek altxatzen du. Hori da zabaldu nahi duguna. Euskaraz bizi nahi duen orok izan behar duen filosofia. Ekintza desberdinez lotutako asteburua izanen da.\nAsteburu bat baino gehiago da eskaintzen duguna. Euskaraz aritzeko asteburu bat da eskaintzen duguna. Erabileran eta ikas prozesuan sakontzeko aukera ezin hobea. Edozein euskaldunentzat zuzendutako barnetegiak dira. Euskalduntzea bukatu duten horiek, euskalduntzen ari diren horiek, ikasten hasi eta utzi duten horiek... euskara praktikatu nahi duen orok aukera aparta du. Bikoteak, ezagunak, lagunak, ezezagunak, beste euskaltegi bateko ikaskidea, ikastolako lagun ohia... horiek guztiak dira barnetegi hauetan topatuko ditugun lagunak. Euskal Herria luze zabal honetako lurralde ezberdinetatik etorritakoak. Guztiak euskaraz hitz egiteko egarri. Euskara erabiltzea baita bertaratzen direnen xede nagusia. Asteburuari zukua ateratzeko prest hurbiltzen dira.\nOstiral arratsalde gauean abiatuko gara. Afal ordurako guztiok elkarrekin egonen gara. Ondoren dinamika bat eginen dugu, eta honekin hasiko da asteburuko abentura. Elkar ezagutzen hasiko gara eta lehen hitzak entzunen ditugu. Larunbatean goiz hasiko gara eskolekin. Hauek erabilerari begira jarriko ditugu. Herri euskaldun batean izanen dela aipatu dugu, eta hau ustiatu behar dugu. Herrian ibiliko gara gora eta behera, bertakoekin harremanetan. Txangoren bat burutuko dugu eta igandean bazkaldu eta gero etxera bueltatuko gara. 60 orduz barra barra euskaraz arituko gara.\nAsteburu hauek Arantzan pasako ditugu. Nafarroan kokatutako herri txiki bat. Euskaldun peto petoa, euskara txoko guztietan entzunen dugun herria. Udaberrian izanen da. Maiatzean hain zuzen ere. Aurten bi asteburutan izanen dugu aukera Arantzan. Honi hilabete berean eginen dugun hiri barnetegia gehitu behar zaio.\nDatak, matrikula eta prezioak\nMaiatzak 5 eta 6 Hiri barnetegia\nMatrikulatzeko azken eguna apirilak 27\nMaiatzak 11, 12 eta 13 B1, B2 eta C1 Arantzan\nMatrikulatzeko azken eguna maiatzak 4\nMaiatzak 18, 19 eta 20 A1 eta A2 Arantzan\nMatrikulatzeko azken eguna maiatzak 11\nHiri barnetegien prezioa 75 eurokoa da. Eta Arantzan burutuko ditugunak 110 euro.\nAsteburuetako barnetegietan izena emateko AEKko edozein euskaltegietan egin daiteke.\nEhun urte barru estreinatuko den filma\nSortu eta Play: euskaraz sor eta izan zaitez youtuber edo streamer\nNafarroako Administrazio Auzitegia, Uharteko Udalaren aurka?\nKomiki edo nobela grafikoa egiteko beka, Iparraldeko egileentzat\nZinema eta Zientzia 2021, pandemiak, birusak eta gehiago


Aurrekontuen inguruko akordioak lortu ditu Gasteizko Udalak - Deia\nAurrekontuen inguruko akordioak lortu ditu Gasteizko Udalak\ndeia.eus 18.01.2021 | 16:50\nGASTEIZ. Gasteizko Udalak 2021erako aurrekontua ahalbidetuko duen akordio politikoa lortu egin du. Horrek hiriaren susperraldi sozial eta ekonomikoari lagunduko dio. Gasteizko alkate Gorka Urtaran, lehen alkateorde Maider Etxebarria eta Iñaki Gurtubai alkateordeak pozik agertu dira Elkarrekin udal taldearekin lortutako akordioa ezaguaraztean.\n"Gasteizerako onak diren proiektu, ekimen eta akordioak bultzatzea dugu helburu bakarra. Akordio hau, zalantzarik gabe, horietakoa da. Egin beharrekoa egin dugula uste dugu. Aurrekontu berria edukitzea zen 2021erako finkatu genuen mugarrietako bat, eta lortu dugu", adierazi du Gorka Urtaranek.\nElkarrekin taldeak aurrekontu-akordioa lortzeko erakutsi duen prestutasuna eta erantzukizuna nabarmendu ditu alkateak: "Beste ideologia eta pentsaera bateko taldea da, baina politikagintzan oso garrantzitsuak diren bi gauza partekatzen ditugu: hiriaren interes orokorra defendatzen dugu, alderdien interesen gainetik, eta ikuspegi zabala dugu, elkarlanean aritzera garamatzana, une konplikatu honetan, covid-19ak eragin duen egoera sanitario, ekonomiko eta sozial zail honetatik ateratzeko aukera emango digun aurrekontu bat edukitzeko", nabarmendu du.\nGorka Urtaranek azaldu duenez, hiria berreskuratzeko ekarpen handiagoa egin ahal izango du Udalak akordioari esker, "ahalegin kolektibo horretan askoz hondar-ale gehiago jarri ahal izango ditugu; zehazki, 388 milioi hondar-ale. Ilusio-bide bat urratu dugu gaur", adierazi du, Alfredo Donnayren lan baten izenburua parafraseatuz, "ilusio-bide bat da, murgilduta gauden egoera pandemiko hau lehenbailehen gainditzeko denok egin nahi genukeen bidea."\nMaider Etxebarriak azpimarratu duenez, "akordio hau oso garrantzitsua da, Udalak aurrekontu bat izango duelako urte oso gogor bat atzean utzi ondoren. 2021ean asko dugu jokoan, eta azkenean esan dezakegu ekonomia suspertzen, zerbitzu publikoak sendotzen eta okerren daudenei laguntzen lagunduko diguten kontuak izango ditugula". Ildo horretan, adineko pertsonei "arreta berezia" eskainiko diela iragarri du lehen alkateordeak.\nEtxebarriak gaineratu duenez, "beste behin ere, akordioa gailendu zaio konfrontazioari. Akordioak lortzen dituzten politikariak ditu Gasteizek. Hori nabarmendu beharra dago, eta are gehiago orain, gizartea klase politikoa gure herrialdeko arazo nagusietako bat delakoan dagoen honetan."\n2021erako aurrekontu-proiektuak 388 milioi euroko zenbatekoa du —458.344.818 euro, udal-sozietate eta -erakundeen kontuak gehituz gero— eta, Iñaki Gurtubaik azpimarratu duenez, inbertsio publikoaren hazkunde handiagatik nabarmentzen da —34,4 milioi euro—. Inbertsio horren ondorioz, 521 lanpostu berri izango dira. Eskualdeko Enplegu Planaren bidez kontratatuko diren 200 pertsonak gehituko zaizkio horri, eta Gazteen Enplegu Planeko 70 kontratu berriak.\nSute batek bizilagunak etxetik ateratzera behartu egin du Ermun.\nAthleticen espedizioari harrera egin dio Aburtok udaletxean.


Hedy Lamarr: itzalean asmatzaile, argitan izar - Elhuyar Aldizkaria\nHasiera » Istorioak » Hedy Lamarr: itzalean asmatzaile, argitan izar\nHedy Lamarr austriarra zen, 1914ean Vienan jaioa, jatorri judutarreko familia batean. Hedwig Eva Maria Kiesler zen orduan. Eskolan berehala konturatu ziren aparteko adimena zuela. Ingeniaritza-ikasketak egiten hasi zen, baina utzi egin zituen, aktore izatea baitzuen amets.\nBosgarren filmarekin famatu egin zen, 1932an. Ekstase-k hautsak harrotu zituen, batez ere eszena batengatik: Hedwigen aurpegiaren lehen plano bat, orgasmo bat antzezten. Eskandalagarritzat hartu zen, eta leku askotan debekatu egin zuten filma.\nHedwigek 19 urte zituen, artean, eta aita saiatu zen alaba bide zuzenean sartzen. Fritz Mandlekin ezkontzera behartu zuen. Arma-fabrika baten jabea zen Mandl, Austriako gizon aberatsenetako bat, jeloskorra eta autoritarioa. Zinema egitea debekatu zion, eta guztiz kontrolatuta zeukan. Luxurik ez zitzaion falta, baina urrezko kartzela bat zen hura Hedwigentzat. Ingeniaritza-ikasketetan sakontzeko baliatu zuen garai hura.\nEkitaldi sozial guztietan haren ondoan egotera behartzen zuen senarrak, baita lan-bileretan ere. Eta asko ikasi zuen bilera haietan, puntako teknologia militarrari buruz. Senarrak etxean antolatzen zituen festa arranditsuetan Mussolini eta Hitler ezagutu zituen. Azkena, oso gizon atsegina omen zen, Hedwigek aitortuko zuenez, nahiz eta berak ezin zuen jasan. Ezin zuen jasan mundu hura guztia. Eta ihes egitea erabaki zuen.\nBitxi guztiak hartu, eta soinean zeraman arropa beste ekipaiarik gabe Parisera egin zuen ihes. Egunetan atzetik izan zituen senarraren gizonak, baina Londresera iristea lortu zuen. Han, Metro Goldwyn Mayer-eko buru Louis Mayer aktore bila zebilela jakin zuen, eta bere burua aurkeztu zion. Hark ez zion tratu onik eskaini, ordea. Gero, Hedwigek jakin zuen Mayer Estatu Batuetara itzultzera zihoala, eta itsasontzi bera hartu zuen. Estatu Batuetara iritsi zenerako, kontratu on bat adostuta zuen. Trukean, izena aldatzeko eskatu zion Mayerrek, Ekstaserekin lotu ez zezaten. Hedy Lamarr aukeratu zuten.\nBere edertasunak eta glamourrak lagunduta, Hollywoodeko izar bihurtu zen berehala. “Edozein emakumek izan dezake glamourra —esaten zuen—; nahikoa da geldirik egon eta tuntun-itxurak egitea”. Itxurak egiten iaioa zen arren, gutxi zuen tuntunetik. Eta, denbora librean, asmakuntzak egiten hasi zen. Besteak beste, semaforo hobe bat, eta etxean freskagarriak egiteko pilula bat asmatu zituen, arrakasta handirik gabe.\nBitartean, naziak indar handia hartzen ari ziren Europan. Eta zibilez betetako itsasontziak erasotzen hasi zirenean, Lamarrek erabaki zuen zerbait egin behar zuela. Asmatzaileen Kontseilu Nazionalean lan egiteko eskaini zuen bere burua, baina erantzun zioten hobe zuela bere fama eta edertasuna gerrako bonuak saltzeko erabiltzea.\nHala egin zuen, baina ez zuen etsi. Bere kontura irrati bidezko komunikazioak hobetzea erabaki zuen. Irratia komunikaziorako medio garrantzitsua izateaz gain, armak urrutitik kontrolatzeko sistemak ere garatzen ari ziren. Irrati bidezko komunikazioak arazo bat zuen, ordea: ez zen segurua. Nahiko erraza zen igorlea non zegoen detektatzea, edo interferentziak eragitea.\nLamarrek ideia bikain bat izan zuen hori konpontzeko: mezuak zati txikitan zatitu, eta zati horiek frekuentzia desberdinak txandakatuz bidaltzea. Frekuentziak txandakatzeko eredu irregular bat erabiliko zen, eta horren kodea zuenak bakarrik deszifratu ahal izango zuen mezua. Igorleak eta hartzaileak sinkronizatuta egongo ziren, eta kode horri jarraiki, aldi berean egingo zuten salto frekuentzia batetik bestera.\nIgorlea eta hartzailea garatzeko ez zuen arazorik Lamarrek, baina ez zekien nola sinkronizatu biak. Orduan, zoria lagun, afari batean pelikuletarako musika idazten zuen George Antheil ezagutu zuen. Elkarrekin txundituta gelditu ziren. Ez ziren edonorekin izaten halako elkarrizketa adimentsuak.\nUrte batzuk lehenago, Antheilek Parisen estreinatutako Ballet Mécanique ikuskizuna eskandalua izan zen. Orkestra berezia zen: bi piano, sinkronizatutako 16 pianola, hiru xilofono, zazpi kanpai elektriko, hiru hegazkin-helize eta sirena bat. Publikoak haserrearen haserrez, besaulkiak jaurtiz bukatu zuen. Urtebetera, New Yorken saiatu zen; baina han ere porrota izan zen. Handik aurrera soinu-bandak idazten aritzea erabaki zuen.\nBaina kontua da 16 pianola sinkronizatzeko gai izan zela Antheil. Eta hori zen, hain zuzen ere, Lamarren asmakuntzak behar zuena. Gogor egin zuten lan elkarrekin, hainbat hilabetez, eta 1941eko ekainean euren “Komunikazio sekreturako sistema” patentatzeko eskaria egin zuten.\nGaraiko teknologiarekin, zaila zen asmakizun hura aurrera eramatea. Baina, 1957an ingeniari estatubatuar batzuek Lamarren eta Antheilen sistema garatu zuten. Eta patentea iraungi eta hiru urtera hasi zen erabiltzen gobernua. Gaur egun ere, sistema horretan oinarritzen dira arlo militarrean nahiz zibilean erabiltzen diren haririk gabeko komunikazio asko, hala nola wifia eta bluetootha.\n“Mundu guztian erabiltzen bada, zergatik ez dut gutun bat ere jaso?” zioen Lamarrek. Metro Goldwin Mayerren aritu zen bitartean, ezkutuan gorde zuten asmatzaile-alderdi hura, bere diva-irudiari kalte egin ziezaiokeelakoan. Inork ez zuen haren izena inolako asmakizunekin lotzen.\nGuztira 30 pelikuletan parte hartu zuen Lamarrek. Sei aldiz ezkondu zen, eta sei aldiz banatu. “Ni baino gutxiago sentitzen diren gizonekin ezkontzeari utzi behar diot” esan zuen behin.\nAzken urteak ez ziren gozoak izan. Pilula gehiegi hartzen zituen, eta kirurgia estetikoarekin itsututa, aurpegia desitxuratu zuen. Kleptomania-arazoak ere izan zituen; lapurreta txikiak egiten harrapatzen zuten. Azkenean, Miamiko etxean giltzapetu zuen bere burua.\nHil baino hiru urte lehenago, 1997an, Pioner Award saria eman zioten. Jakinarazi ziotenean, garratz erantzun zuen: “bazen garaia”.\nTUSQUETS, E.; FROUCHTMANN, S. (2015): “Hedy Lamarr, la inventora que fue estrella en Hollywood”. El País.\nMORRÓN, L. (2015): “Hedy Lamarr, la inventora”. Los Mundos de Brana\nNPR (2011): “'Most Beautiful Woman' By Day, Inventor By Night”.


2+2=5? -> MATE + MATE = LITERATURA?: TXIPETA (2189 m)\nBi egun zukutzeko. Helburua mendian gora arnasa utziz, Pirinioak arnastea, Linzako aterpetxean lo egin eta hiru mendigain egitea. Aitarekin eta Anttonio lagunarekin. Aspaldian amestutako irteerari gogotsu heldu genion lehenengo egunean: Zurizatik Ozako basorako bidean Petrafitxako lepotik Txipetara igo ginen eta handik beste aldera Petrafitxa gaina eta Kinboa inguruak zapaldu genituen. Zazpi-zortzi ordu inguruko ibilaldi zoragarria, hurrengo egunean egin beharrekoen atari. Ezkerreko argazkian Alanos mendigain zorrotzak Petrafitxako lepotik ateratako argazkian; beste bietan Txipeta gainean gaude. Iaz hartutako ohiturarekin jarraituz Txipeta gainean utzi genuen aurtengo udako lehen mendi-bertsoa. Bertara hurbiltzen bazara... hauxe topatuko duzuna!\njan digu arreta,\nNi, Irati orain 9:23


Maite Idirin:"Emeki-emeki nire baitan aldatu egin zen musika egiteko manera"\nKantuak ekarri nau zuregana, baina zu, hasieran, dantzak eraman zintuen plazara...\nGaztetxo ginela dantza-taldea sortu zuten Ugaon eta inguruko herrietan dantzatzen genuen. Sekulako aktibitatea! Nerbioi bailara horretan ez zegoen ezer. Ez Arrankudiagan, ez Luiandon, ez UrduÃ±an, ez Arrigorriagan, ez inon zegoen talderik. Basaurin bai, Arizeko taldea zegoen; aurten 50 urte bete dituela uste dut. Inguruko herrietan dantza-talderik ez, Ugaon izan ezik. Gure etxean abertzaleak ziren, ama abertzaleago aita baino, baina biak abertzale, eta dantza-taldeak bidea eman zion gure abertzaletasunari. Gauza kuriosoa da; Gipuzkoan folklorekeriatzat jo izan da dantza-taldeen kontua. Militanteen giroan ere bai. Ez zen aintzakotzat hartzen. Bada, ez. Dantza-taldeek sekulako lana egin zuten, jendea kohesionatzen. Egia da garai hartan gehienak PNVkoak zirela, hori ere bai. Baina ekintza asko sortzen ziren dantza-taldeetatik. Eta ez kultur ekintzak, derrigorrean.\nZer esan nahi duzu, "ez kultur ekintzak".\nAberri egunera joatea, adibidez. Gasteiza joan ginen aberri egunean. Lehenengoetako aberri eguna izango zen. Giroa hotz, eta gasteiztarrak hotzak!, hura eguna. Kalean ez zen inor ageri, bizkaitar batzuk beste inor ez. Urbiako festara ere joan ginen; han ikurrinak atera zituzten eta guretzat ikaragarria izan zen, ikurrinak ikustea! Biarritzera ere etorri ginen, Agileran egin zen ekitaldi batera. Dantzari txiki eguna bezalakoa izan zen. Biarritzen konturatu ginen hemen ere bazela Euskal Herri bat. Bertakoek esan ziguten baietz, Iparraldean ere bazegoela giroa. Horrela hasi ginen izpiritua irekitzen.\nDantza-taldeak bere lana egin zuen.\nBaita orfeoiak ere. Garai bateko apaiz karlista hil zenean, apaiz berriak etorri ziren, berritzaileak. "Berritzaileak", baina Escriva Balaguerren Bidearekin etorri ziren. Berritzaileak! Eta gogoeta jardunak. Eta Bidea batetik, eta gogoeta jardunak bestetik. BegoÃ±ara eta joaten ginen. Eta hura buru jana! Bekatua gora eta bekatua behera! Dena zen bekatu! Baina orfeoia osatu zuten. Nik hamalau urte nituela izango zen: apaiz bat gaixotu eta beste bat etorri zen, gaztea. Hark ez zuen esaten abertzalea zenik, baina abertzalea zen. Orfeoia egin zuen, euskal kantu batzuk sartu... Dena dela, lehenago, Inazio Sagarduirekin ikasi nuen lehenengo solfeoa. Harekin joaten ginen zartzuela ikustera Bilbora. Guridiren El caserio eta La rosa del azafran... Harekin hasi ginen euskarazko kantu batzuk ikasten, elizakoak. Koral hartan dena ez zen euskal kantua, bistan dena. Perosiren meza, Angelis meza... latinez kantatzen genITuen, Vatikano bigarrena arte latina izan zelako elizaren hizkuntza. Eta kontzertuak egiten genituen. Gero, sermoi bat egin zuela eta, desterratu egin zuten apaiz hura. Ondoren beste apaiz bat etorri zen. Euskalduna zen baina...\nGitarrarekin nola hasi zinen jakin nahi nuke nik. 1968ko kontua.\nBilbora joan nintzen merkataritza ikasketak egitera. Ikasketa horiek egiten ari nintzela San Anton orfeoian hasi nintzen. Haiek euskaraz kantatzen zuten dena. Oso abertzaleak ziren denak. Hantxe zegoen Gallastegi, jakina. Guardia zibilak haren sermoiak entzutera joaten ziren! 67 inguruan, ni Bilbon ikasten, orfeoian sartuta, dantza-taldean ere bai... orduantxe ETAren lehenengo hotsak, eta Atahualpa Yupanqui etorri zen Bilbora. Eta joan nintzen entzutera. Buenos Aires antzokira etorri zen, bi, hiru mila jende bildu zen. Bilboko antzoki handiena, beteta. Gaztelaniazko kantu asko entzuten zen irratian, Espainiakoa, baina baita Hego Amerikakoa ere. Atahualpa Yupanqui, Violeta Parra... Kantu asko zegoen nire inguruan eta, halako batean, amak esan zidan: "Asko kantatzen duzu eta gitarra bat erosi behar dizut!".\nBai. Nire zaletasuna ikusi eta gitarra erosi zidan amak. Eta gitarra ikasten hasi nintzen Bilbon. Atahualpa entzun nuenean, berriz, txundituta geratu nintzen. Caminito del indio eta. Indioen defentsa egiten zuen, kantu soziala.\nBeraz gitarrarekin kantatzen hasi zinen, euskaraz\n68ko maiatza zen, Zeberion, Arkulanda auzoan, gitarra hartu eta kantatzen hasi nintzenean. Bertsolariek ere saioa egin zutela oroitzen naiz. Koruan soloak egiten nituen eta inguruan hasi zitzaizkidan: "Ea ba gitarra hartu eta kantatzen duzun!". Horrela. Zeberioko hartan folkloretik hartutako kantuak kantatu nituela uste dut. Aita San Antonio, Cuando sali de Cuba -euskaraz Ondarroako Argoitia anaiek euskaraz kantatzen zuten eta-, eta horrelakoren bat. Dena dela, ez dakit, zuzen, zer kantatu nuen. Kantatu eta Ares izeneko bat agertu zitzaidan disko bat grabatu behar genuela esanez. Xabier GereÃ±oren Cinsa etxearekin lan egiten zuen. Argoitia anaiekin diskoa egin berria zutela eta nirea nahi zutela.\nEta Atahualpa Yupanquiren diskoa etorri zen...\nBai. Artean ez zen denbora asko Atahualpa entzun nuela Bilbon. Ikaragarria iruditu zitzaidan haren gizarte kezka. Haren kantak hartu eta itzultzeko eskatzera joan nintzen Gabriel Arestirengana. Gero, Paulo Iztueta ezagutu nuen, Areatzan zegoen eta, fraide, eta hark ere itzuli zituen bi.\nGabriel Aresti eta Paulo Iztueta!\nAtahualparen bina kanta itzuli zituzten. Paulok itzuli zituen Viento, viento eta Caminito del indio, eta Arestik, Piedra y camino eta Un dia. Paulok berehala esan zidan baietz. Aresti, berriz, super pozik! Ez zuen besterik nahi! Limonada eta ardoa atera zigun eta sekulako konbertsazioa egin genuen. "Kantariek, bai, kantariek ematen diozu bizitza poesiari!". Oso pozik geratu zen. Hain pozik, euskarazko hitzak jasotzera joan nintzenean, beste kantu bat eman zidan: Aitaren etxea defendituko dut. Arrizabalagak kantu hauek musikatu dizkit: Aitaren etxea eta Egun da santi mamiÃ±a. Joxe Mari Arrizabalaga organogile eta organo jolea da. Katalunian bizi zen, bertan ezkonduta. "Ea gustatzen zaizun!", eta kasete bat eman zidan, kantu haiekin, Arrizabalagak berak kantatua. Ikaragarri gustatu zitzaidan.\n(Eta kantatu egiten du)\nOtsoen kontra, sikatearen kontra, lukurreriaren kontra, injustiziaren kontra, defenditu eginen dut... Eta gaineratu zidan Arestik: "Bata Laboari eman nion eta bestea zuri emango dizut". Eta ni ere super pozik. Nire kantuen musika batzuk Joxe Mari Arrizabalagarenak dira. Lehenengo, musika bat edo beste egin zigun. Hurrena, Bartzelonara joan behar genuen batera, berarekin egon eta zenbait poemarentzako musika egiteko agindu genion: Kontrapas, Mosen Bernat jakin bahu, Emazteen fabore eta Judizio jenerala. Laster, berrogei urte beteko dira kanta haiek lehenengo aldiz grabatu nituenetik eta, nahiko nituzke, berriz grabatu. Kanta onenak, behintzat.\nGitarra zeuk jotzen zenuela grabatu zenuen lehen diskoa.\nNik artean ez nekien akorde batzuk jotzen besterik eta Xabi Villaverdek lagundu zidan kantuetan. Atahualparen diskoa hari eman nion eta handik ikasiz lagundu zidan. Taberna batean grabatu genuen. 68an atera zen diskoa, Durangorako! Hango elexportalean -guk esaten dugun bezala-, Cinsak jarri zuen saltzen, beste disko batzuekin batera. Argazkiak egin nituen, ile mototsetan, eta erreseina batzuk egin zizkidaten egunkarietan. Eta kantatzen hasi nintzen, herri guztietan! Bizkai guztia korritu nuen nire gitarrarekin. Oso garai ederra bezala gogoratzen dut.\nEz dok amairurekin harremanik izan zenuen?\nBizkaiko jaialdietan elkarrekin gertatzen ginen batzuetan. Hala ere, Bizkaian, Herrikoi taldea osatu genuen: Bittor Egurrola, Beti Alai, Zintzoak eta abar... Zintzoak taldeko Saez anaietako bat futbolari izan zen, Athleticen. Bestea, Portugaleteko bandako zuzendari da. Ez dok amairurekin kantatu ere egin nuen, Bizkaira ere etortzen ziren eta. Lurdesekin, Xabierrekin, Benitorekin... kantatu nuen. Gogoan dut 68an, kantaldi bat egin genuela Ondarroan. Jaialdia baino lehen hitzak zentsurara bidali behar ziren. Ondarroako hartan, kantuak bidali eta bat edo bi utzi zidaten kantatzen. Benito Lertxundik, eta Ondarroa bertako Argoitia anaiek ere kantatu zuten. Guardia zibila han zegoela, ez zegoela... ez genuen askorik kantatu. Ikastolaren aldeko jaialdia zenez, jendeak txaloka hartu zuen gure saioa. Ekitaldi militante izugarria izan zen hura. Han gertatutakoa ikusita, zera egiten hasi ginen, zentsurara folkloreko kantuak bidaltzen, eta jaialdian, berriz, bestelakoak kantatzen.\nAuÃ±amendi entziklopedian irakurri dudanez, gertakari publikoak zirela eta, Parisa jo zenuen 68an, erbestera. "Gertakari publikoak". Zer izan zen?\nKantatzen ez genuen problemarik, zentsura izan ezik. ETA hasita zegoen ordurako. Gauza handirik ez genekien baina zer edo zer. Gure taldeko batzuk han sartu ziren. Ni kantaria nintzen, baina bestelako jendez inguratuta bizi nintzen. Eta, egun batetik bestera, zeharo aldatu zen nire bizitza. Programatuta neuzkan kantaldiak Azpeitian, Bergaran, Bilbon... Bilbon, Pi de la Serrak eta biok egin behar genuen. Egun batzuk lehenago, dei bat, lagun batena: "Maite, Mikel zauritu dute. Sendagaiak behar ditugu". Egunkarian irakurri genuenez, komando bat zen, Santandertik etorri zena, Bilboko Parte Zaharrean ezkutatu zena. Poliziak lokalizatu eta harrapatu egin. Burgosko prozesukoak izan ziren haietariko anitz! Mikel hura, zauritua, baserri batean gordeta zegoela jakin genuen. Sendagaiak behar zituen eta, ahal bagenuen, medikua. Batera eta bestera jo eta sendagaiak inguratu genituen. Gero, Mikelek ihes egin ahal izan zuen, baina baserriko denak harrapatu zituzten. Gu bi egun ibili ginen etxetik kanpora. Herrira itzultzerakoan, auzoko andre bat, nire zain zegoen: "Maite, ez joan etxera. Irratia ere ari da zure izena aipatzen eta badaezpada ez joan etxera". Eta ez nintzen joan. Ondarroan egon nintzen ezkutatuta hilabete batzuetan. Kantaldiak nituen baina ez nintzen joaten, urrutira ez behintzat. Hala ere, Azpeitian kantatu nuen, Ondarroatik hara mozorrotuta joanda. Azkenean, Iparraldera joan hobeto nuela esan zidaten, polizia Bilboko jaialdira, Pi de la Serrarekin nuen hartara azaldu zela eta. Bermeoko arrantzale batzuek hartu eta eraman ninduten Baionara.\nEta Baionara joan nintzen. Bikote baten etxean egon nintzen. Arraroak! ETAkoak izango ziren, baina langile frontekoak edo auskalo! Beti eztabaidan ari ziren. Gaixotzen ari nintzen etxe hartan eta OÃ±atiko batzuek hartu ninduten berenean. Han oso ondo egon nintzen. Kabratarrak ziren. Jende ona, ona gero! Kabrak bazekien zein militante hautatu!, ze ETAn ere denetarik egon da. Jende ona, oso ona, eta bestelako batzuk ere bai. Etxe hartan nengoela, bi neska etorri zitzaizkien Paristik. OÃ±atiarrak, Parisen ikasten ari zirenak. Haiek bultzatu ninduten Parisera joateko. Dena dela, Baionako giro hura ez zitzaidan gustatu. Bilkura batzuk egiten genituen, bai, kulturalak, baina jendeak... txikiteoa! Horixe zuen, barretik barrera. Niri ez zitzaidan gustatzen. Atzerakada egiten zidan: Baionako karrikak jendez betetzen genituen, orroka, eta hemengo jendea beste manera batekoa zen: isilak, beti etxean... Orduan ezagutu nuen Txikia, kultur bilkura haietako batean. Nik ikasi egin nahi nuen, frantsesa, euskara, ikasketak egin... Baina hemen inork ez zuen frantsesa ikasten, denak erdaraz. Eta ni nazkatzen ari nintzen. Ez dut esan nahi giro txarra zela, ez, baina ez zen nire giroa. Paristik etorri ziren bi neska haien giroak gehiago erakartzen ninduen, eta joan nintzen.\nTxikia ezagutu zenuela esan duzu. Haren Egun xintak gaua dakar... grabatu zenuen...\nKultur bilkura batean Eustakio ezagutu genuen, hemen Iparraldean, Ugaotik ihesi etorri nintzenean. Ni, gero, Parisera joan nintzen eta han nengoela jaso nuen haren poema, Egun xintak gaua dakar... berak bidalita. Hitzak gustatu zitzaizkidan eta, urte batzuk geroago, grabatu egin nuen. Euskal kantu batetik hartu nuen hasierako melodia eta neurea gehitu nion. Konposizio bat egin nuen justu Txikiaren hitz haientzat. Kantu polita zen. Kantu polita da, oso polita\nZer berri izan zen Parisen?\nAuzo latinoan egon nintzen. Lehenengo, neska haien gelan eta gero, beste batean. Euskal etxera joaten ere hasi nintzen. Han hainbat iheslari eta ikasle euskaldun ezagutu nuen. Euskarazko eskolak ematen zituzten euskal etxean, eta hara hasi nintzen, alfabetatzera. Hura bai, nire giroa zen. Frantsesa ikasi nuen eta Vincennesen eman nuen izena, soziologia ikasteko. Bankako neska bat zegoen hango unibertsitateko bulegoetan, eta hark lagundu zidan paperak egiten. Bertan da oraindik, lanean. Hark paperak egiten laguntzen zigun. Sartu nintzen eta oso pozik. Frantsesa ere ulertzen nuen ordurako. Irakasleak ere, intelektual izugarriak genituen. 68ko maiatza ondoren, Frantziako estatuak unibertsitate bat sortzea erabaki zuen, protestagileei gustu emateko. Frantzian sekulako protestak izan ziren eta, izugarriak.\nHaren ondorio onak jaso zenituela esaten ari zara?\nBai. Unibertsitate horren berezitasuna izan zen klasiko ez izatea. Ez zen Sorbona bezalakoa: irakasleen espitxa edo hitzaldia oharrak hartu... Vincennesen, irakasleek hitz egiten zuten, baina gainerako guztiek ere bai. Eztabaida sortzen zen eta oso aberatsa zen hura. Gainera, nola Frantzian beti egon den hitzaren artea, gu harrituta, ikasleek nola hitz egiten zuten ikusita. Izan ere, gure mundukoak beti isilik ohituta geunden. Eta beti isilik, ez duzu ezer adierazten ikasten. Han, berriz, ikasleen hitz egiteko erraztasuna!\nAuÃ±amendi entziklopediak dio kantari ibili zinela Parisen, auzo latinoan, hantxe atera zenuela bizimodua. Ez du besterik esaten...\nLehenengo, Candelaria kafe-antzokian. 1970ean hasi nintzela uste dut. Euskal etxean ginen, alfabetatzen, Axularren Gerorekin. Han nintzela, norbaitek esan zidan: "Maite, kantaria zara eta, zergatik ez zara Candelariara joaten. Kafe-antzokia da, auzo latinoan dago eta euskalduna da nagusia". Migel Arozena zen, gipuzkoarra. Nonbait, kantu ikastera joana zen Italiara gaztetan -ordurako adina zuen-, baina ez zitzaion ondo atera eta bueltan, Parisetik pasatu eta Candelaria ireki zuen bertan. Joan nintzen eta kantatzeko esan zidan. Nik, euskarazkoa. Berak: "Oso ondo. Zergatik ez ba! Kantatu euskaraz!". Izan ere, garai hartan, han, gehienak hego-amerikarrak ziren, Argentinako eta Txileko diktaduretatik ihesi. Hego-amerikar pila! Han ziren Los Calchaquis taldekoak ere. Candelarian kantatzen zuten.\nZer kantatzen zenuen?\nAtahualparen haiek, euskaraz. Eta Guridiren konposizio batzuk eta.\nArestiren Aitaren etxea eta?\nOraindik ez. Kafe-antzokia zen hura eta han musika melodikoa kantatzen zen batez ere. Hiru urte egon nintzen kafe-antzoki hartan, eta handik bizi nintzen. Nik paperak ere egin nahi nituen, baina horretan ez zuen sartu nahi izan Arozenak.\nGaur egun bezala...\nHori da. Eta ez nuen paperik lortu. Hiru urte eta erdi han egin arren.\n1973an itzuli zinen, Jokin Apalategiren ezkonduta eta Ur semea altzoan... Parisa joan aurreko Iparraldeko giroa ez zitzaizun gustatu. Eta itzulikoa?\nEz zen gauza bera. Itzuli ginenean bagenekien zertara gentozen, zer nahi genuen. Semearekin gentozen! Ikasketak eginda, helburu batzuk beteta etorri ginen. Eta umea genuen, familia bat ginen, ez nintzen ni bakarrik. Asmo batzuk geneuzkan. Jokin hasita zegoen Beobiderentzako itzulpenak egiten, eta nik diskoak ere eginak nituen; bat Cinsarekin eta beste bi Goiztirirekin, Parisen. Etxepareren kantuak dituena, haurdun nengoela, Arratiako Oihartzunak taldearekin. Eta Iparraldera etorri eta liburu denda baten asmoa ekarri genuen. Baina beste batzuek ere asmo hori zuten.\nHorrela hasi zinen, beraz, Zabal liburu dendan...\nBai. Hogeita bost urte egin nuen lan denda hartan. Guk asmo hura ekarri genuen Paristik eta norbaitek esan zigun hemen ere bazela besteren bat asmo hura zuena. Joseba Jaka zen. Etorri zitzaigun eta entzun zuela zer asmo genuen, berak ere horixe nahi zuela, entzun zuela ni kantaria nintzela eta horrek gauzak errazten zituela... "Oso ondo", esan genion guk. "Beti da hobeki norbaitekin hastea". Horrela hasi ginen. Merke hartu genuen alokairuan...\nBaionako Pannecau karrikan...\nUme txikia, musika, eta liburu dendan. Hiruretan aritzen zinen!?\nHasieran Jokinek egin zuen lan han. Ni arratsaldeetan joaten nintzen.\nHan ikusi zintudan azkena, gaur baino lehen. Liburu denda hesteko zorian zineten. Ez zeunden oso pozik...\nBistan dena. Elkarkidetzaren izpirituan oinarritu genuen Zabal, sorrera beretik. Gero, Hegoaldera guk sortu genuen eredua eramatean, erabat bortxatu egin zuten izpiritu hori. Eta ibilian-ibilian Baionaraino esportatu zuten. Ugazabak eta langileak bereizi eta hierarkizatu zituzten. Esparru bereko gainerako dendak ito eta irensteko erabakia hartu zuten. Eta oraindik ez dira aspertu euskal liburugintzan monopolioa lantzen.\nZabal ireki eta kantari jardun zenuen garai hartan?\nBai! Paristik etorri eta kantaldi asko egin nituen, zeren orduan sortu ziren hemengo ikastolak. Biarritzekoa ere orduan egin genuen. Gure semea hogeita bi hilabeterekin joan zen ikastolara. Ume gutxi zituztela esan ziguten, eta eramateko. "Eta garbitu behar bada, neuk garbituko dut! Ekarri umea!", esan zigun andereÃ±oak. Auto zahar bat erosi genuen eta gure Ur ere zenbat kantalditara etorri ote zen, ene! Kantaldietan, standa jartzen genuen, liburuekin. Denbora luzean egin genuen hori. Zabal dendan liburu gehiago, elkarkidetzaren izpiritua genuen... Urteak egin genituen horretan. Nik Zabalen lan egiten nuen baina kantaldietan irabazten nuen bizitzeko diru apurtxo bat. Halako batean, 80an edo, rockeroak etorri ziren eta krisia etorri zen guretzat.\nMusika ikasketak egiten hasi zinen...\nKrisi hori baino lehen hasi nintzen kontserbatorioan, 1975 aldera.\nMusika ikasketak egin eta Urrezko domina jaso zenuen 1979an Baionan, eta 81ean Bordelen.\nEgiten nuena hobetzeko asmotan sartu nintzen kontserbatorioan, nahiz eta musika eta kantu klasikoa beti maite izan nuen. Ahotsa lantzen hasi nintzen. Gero etorri ziren urrezko dominak. Eta, egun batean, neska batzuek hots egin zidaten Donostiatik, talde batean kantatzeko eskainiz. Egia da emeki-emeki nire baitan ere aldatu egin zela musika egiteko manera. Ikasi ere egin nuen eta konturatu nintzen inork ez zuela gure herri musika landua edo kultoa ezagutzen. Aita Donostia, Guridi, Rematxa... hainbat musikagile zegoen, lotan baleude bezala. Nik haien bidetik jotzera erabaki nuen, haien lanak berreskuratu. Horrela hasi nintzen kantatzen. Camerata contemporanea jarri zioten taldeari izena. Gero, izena ere euskalduntzen saiatu nintzen eta Euskal Kamerata jarri genion. Handel, Bach...Euskal Klasikoak eta batez ere, Musika barrokoa egiten genuen. Horrela hasi eta horrela segitzen dut. Arrazoia, horixe, rockeroak indarrean sartu ziren Euskal Herrian eta kantari askok utzi zioten kantatzeari. Ni ere, horrela gelditu nintzen: "Zer egingo dut, utzi, ala klasikoaren bidetik segitu?". Neska haiek azaldu zirenean, esanez "Maite, zergatik ez zara gurekin etortzen?", zera esan nion nire buruari: "Tira, ateraldia bilatu dut!".\n2008an berrogei urte izango dira kantari hasi zinenetik.\nBai. Eta hastapenera itzuli nahi nuke, orduko kanta hoberenak, landu eta berriz argitaratu. 40 urteko aldi hori nire bizitzako ziklo oso bat bezala hartu nahi nuke. Bestalde, duela gutxi Eibarko kontserbatorioan kantatu dut. Emakume talde batek antolatu zuen saioa eta emakumezko musikagileen piezak interpretatzeko eskatu zidaten . Hainbat emakumezkoren lanak kantatu nituen eta orain disko bat prestatzen ari gara. Ikerketa maite dut.\nMaite Idirin (Ugao, 1943). Kantaria. Gaztetan, gerra osteko abertzaleen gora nahiak jo zuen, dantza-taldean eta koruan. Musika zaletasunak eraman zuen kantu mundura, gitarra eta poema batzuk, onak, lagun harturik. 1968an hasi zen herriz herri kantari baina 1969an ihes egin behar izan zuen Baionara lehenengo eta Parisa gero. Auzo latineko Candelaria kafe-antzokian kantatuz atera zuen bizimodua. Soziologia ikasi zuen Vincennesen. Jokin Apalategi egin zuen senar. Ikasketak bukatu eta itzuli ziren Baionara, artean errefuxiatu. Baionako Zabal liburu denda ireki zuten eta kontserbatorioan ikasten hasi zen, ordurako bizpahiru disko txiki eta luze bat (Aitaren etxea) grabatuta zituela. Ahizpatasuna izeneko diskoa grabatu zuen gero baina musika klasikoaren bidetik jo zuen ondoren. Horretan da gaur egun, Euskal musika klasikoa kanatatuz eta grabatuz eta Euskadi Irratian musika klasikoari buruzko irratsaioa eginez.\n2005ean, Donostiako Musika Hamabostaldiak aukera eman zidan, Saran kontzertua eskainiz, 1936ko belaunaldiko iheslari izandako hainbat intelektual eta musikagile omentzeko. Aita Donostia, J.Guridi, F.Rematxa, J.UruÃ±uela, F.Escudero, M.Labeguerie eta R.Castro musikarien kantuak eman nituen. Orduan egindako lanean oinarrituz diskoa osatu dugu Alejandro Zabalak eta biok. Durangoko azokarako irtengo da. Hamar bat kantu inedito sartu ditugu. Sei R.Castrorenak dira. Horietarik lau poema G. Arestirenak dira. Beti bezala sakonak eta bikainak. Poeta berak R.Castrori musika jartzeko emanak. Azken honek gordeak hainbat urtez, eta azkenik konposizio zoragarri bihurtuak. Harrigarria ere F.Escuderok Gandiagaren poema batekin egindako konposizio musikala. Inoiz inork grabatu ez dituen kantuak dira; Rematxak konpondu ditu. Izango dugu denbora ondoko asteetan honetaz gehiago eta bereziki hitz egiteko. Primizia duzu.\nZabal liburu denda\nZabal ireki genuenean, asmoa militantea zen, gure partetik behintzat. Soldata berdinak eta. Bi langile, Jokin eta Jaka. Geroago, langile berriak etorri zirenean, berdintasuna aplikatzen jarraitu genuen Zabalen.Hasieran liburu gutxi eta leku asko genuen eta erdia liburu denda eta beste erdia erakusketa-areto egin genuen. Lehenengo, Pantxoa Santestebenerekin egin genuen. eta geroxeago jesus Etxebarria eskulturagilearen lanak jarri genituen. Etxebarria Baranbiokoa zen, gerrako errefuxiatua. Horrela hasi ginen. Gero, liburu asko Paristik ekarri genituen, Ruedo Ibericokoak eta. Izan ere, Hegoaldetik liburu asko eskatzen hasi ziren, han zentsuratuta zeudenak: komunismoa, marxismoa, MaoÃ Liburuak, diskoak, afixakÃ Zenbat saldu ote ziren afixak! Ostiral arratsaldean eta larunbatean Hegoaldekoa zen jendea!\nParisko MutualitÃ© aretoan\n"Bost herri borrokan" zen kantaldiaren lema. Eta han izan nintzen. Bi urtetan kantatu nuen han. Batean, Etxamendi eta Larralde ere izan ziren jaialdi hartan. Sekulako kantaldia izan zen. Beste batean, unibertsitate hirian ere kantatu nuen Llachekin, baina berehala ikusi genuen katalanak eta euskaldunak oso diferenteak ginela. Llach Parisera joan zenÃ agentearekin! Ea, esan niri noiz hasi diren agenteak Euskal Herrian! Llach, agentearekin. Ni, Candelarian. Garai hartan, frantses editore ezagun batek disko bat grabatzeko eskaintza egin zidan. Ni, ados. Baina, gero: "Kanta politiko horiek kendu egin beharko dituzu". Ez dakit Aitaren etxea kantatzen nuen, baina hori esan zidan, bederen. Ni, ofenditu egin nintzen: "Bada, ez. Naizen bezala hartzen ez banauzu, ez!". Gero damutu egin nintzen, oso ona izango zen eta niretzat. Militantismo huraÃ Ez nuen diskoa grabatu baina kantatzen segitu nuen, asko.\nSorterria, euskal izena berreskuratu duena, lehen "Miravalles" baitzen.\nNire kultur militantzia gauzatu nueneko tokia.\nGizon oso argia.\nPoeta handia eta pertsona atsegina\nJoxe Mari Arrizabalaga\nOso ezaguna ere ez da Euskal Herrian baina Gabriel Arestiren eta beste hainbaten poemaK musikatu ditu.\nAspaldian, "amaren etxea" esaten dut.\nGure seme maitea. Ongi atera zaigun gauza eder bat.\nSenar, lagun, adiskideÃ elkarren ondoan hilko garela uste dut.\nOso ezberdinak izanik ere, hurbiltzen ari dira.\nIkaragarri gaizki bizi izan nuen Lizarra-Garazi garaiko tregua haustea.\nFrancoren garaiko Euskal Herria\nGarai bakoitzean bizia kontatzen eta kantatzen dutenak\nPrestakuntza handiagoarekin, berdin egiten dena.\nMaite Idirin sopranoa\nBide luze baten ondoriozkoa. Gauza diferenteak egin ditu baina denak gustura.\nMaite Idirin emakumea\nNahiko errebeldea, inork zapaltzerik onartzen ez duena.\nBat gehiago, hainbesteren artean.


Lakuak bat egin du barrualdeko maskara kentzearekin, baina ondoezik - Ekonomiaren KZ\nLakuak bat egin du barrualdeko maskara kentzearekin, baina ondoezik\nEusko Jaurlaritzak bat egin du barrualdeko maskaren erabilera kentzeko proposamenarekin, adituen iritziaren arabera; hala ere, desadostasuna agertu du dokumentua Lurralde Arteko Kontseilura eramateko moduari dagokionez, “Zirriborro bat zena behin betiko bihurtu duelako”, erkidegoetara bidali gabe eta “Osasun Publikoaren Batzordetik igaro gabe”.\nOsasun Ministerioak autonomia-erkidegoei helarazi dizkie, asteazken honetan, Osasun Sistema Nazionaleko Lurralde arteko Kontseiluan, barrualdeetan maskara erabiltzeari buruz aditu-taldeak egindako hausnarketak. Carolina Darias ministroak jakinarazi duenez, apirilaren 20an barruko espazioetan maskaren erabilera kentzea proposatu die Osasun Sailak autonomia-erkidegoei.\nEusko Jaurlaritzak azaldu duenez, adituen dokumentuaren arabera, pandemiaren eragina kontuan hartuta, maskarak barnealdean erabiltzeko derrigortasuna ken daiteke, “Salbuespen batzuekin”, hala nola osasun-zentroetan edo egoitzetan.\nEuskadik bat egin du proposamenarekin; izan ere, Gotzone Sagardui Osasun sailburuak behin eta berriz esan duenez, “Iritzia eman aurretik, beharrezkoa zen lehenik adituen iritzia jakitea”, adierazi dute Sailetik.\nHala ere, Eusko Jaurlaritzako sailburua ez dago ados dokumentua Lurralde arteko Kontseiluari helarazteko moduarekin; izan ere, Osasun Sailak kritikatu duenez, “Behin betiko bihurtu da Alerta Lantaldean egindako zirriborroa, lehenago autonomia-erkidegoetara bidali gabe eta atzo egindako Osasun Publikoaren Batzordetik igaro gabe”.\n← Garbiketa greba Osakidetzan apirilaren 7, 8 eta 9an\nArabako gasolindegietako langileen mobilizazioak →\nElektrizitatea 226,14 euro/MWh izango da astearte honetan


Ciberseguridad archivos - Euskaltel Blog\nBizi dugun eraldaketa digitalaren testuinguru honetan, enpresentzat oso garrantzitsua da zibersegurtasuna. Baina, badakigu zer esposizio-maila dugun? Babestuta ote gaude? Nola eragingo lioke gorabehera batek zure negozioari? Eta… nola lor dezakegu eragina minimizatzea? Galdera horiei guztiei erantzuteko, lan-gosari bat antolatu genuen maiatzaren 17an gure egoitzan S2 Gruporen — Euskaltelen eta MÁSMÓVIL taldearen zibersegurtasuneko proiektuen eta zerbitzuen … Continue reading Zure negozioa babesteko jardunbide egokiak →\nEnpresaren datuak eta komunikazioak ondo babestuta eta zainduta daudela jakiteak lasaitasuna eta eraginkortasuna ematen du. Izan ere, enpresa guztiek, edozein sektore, tamaina eta tokitakoak direla ere, Interneteko trafikoa babestu beharra dute. Segurtasuna zaintzea bereziki garrantzitsua da telelana egiten duten edo zerbitzari bateko informazioa eskuratzen edo partekatzen duten langileak dituzuen enpresentzat. Helburua da erabat kudeatutako plataforma … Continue reading Zure enpresaren komunikazioetan segurtasuna zaintzearen garrantzia →\nEnpresek produktu eta zerbitzu digital berriak eskatu ahala, onlineko segurtasuna eta digitalizazioa ere erakundeen hazkunde-planen parte bihurtu dira. Inoiz baino beharrezkoagoa da; izan ere, teknologia digitalen erabilera gero eta handiagoarekin batera, ziberdelituak ugaritzen ari dira, eta informazioa gordetzeko zerbitzariak erabiltzen dituen edozein erakundek zibererasoak jasateko arriskua du. Arazo horretaz jabeturik, SPRI Enpresa Garapenerako Euskal Agentziak … Continue reading Eusko Jaurlaritzak, SPRIren bidez, 3,5 milioi euro eskaintzen ditu zibersegurtasun industrialeko laguntzetarako →\nEuskaltelek eta S2 Grupok bat egin dute zure enpresako zibersergurtasuna zaintzeko\nZibersegurtasuna lehentasunezko kontua da gaur egun. Hori dela eta, Euskaltelek S2 Grupo enpresa espezializatuarekin bat egitea erabaki du aliantza estrategiko baten bidez; hala, zibersegurtasun-zerbitzu gehiago eskaintzeko aukera izango dugu. S2 Grupo Europa mailako erreferentea da bere sektorean, eta hiru lerro handitan ardazten du bere ibilbide zabala: Ikuskaritza- eta aholkularitza-proiektuak, bezeroen zibersegurtasuna ebaluatu eta haien negozioak … Continue reading Euskaltelek eta S2 Grupok bat egin dute zure enpresako zibersergurtasuna zaintzeko →\n#Zibersegurtasun Industriala-ri buruzko eztabaida bultzatu du Euskaltelek: Mitoa ala errealitatea?\nNola babestu zuen sistemak eta datuak industria-inguruneetan, inguruneok hain azkar aldatzen, eta mehatxuak handitzen eta dibertsifikatzen direlarik? Martxoaren 17an (osteguna), S2 Gruporekin eta Trend Microrekin elkarlanean, industria-eremura bideratutako zibersegurtasunari buruzko topaketa bat antolatu zuen Euskaltelek. “Zibersegurtasun industriala: mitoa ala errealitatea?’ izeneko topaketan, zibersegurtasuneko hainbat arlotako adituek beren esperientziak eta ezagutza partekatu zituzten, eta zibererasoak saihesteko … Continue reading #Zibersegurtasun Industriala-ri buruzko eztabaida bultzatu du Euskaltelek: Mitoa ala errealitatea? →\nEnpresa txiki askorentzat, datuen babesa nondik heldu ez dakizuen amesgaizto bat da: batzuek enpresa “espezializatu” bat kontratatzen dute, zeinak gehiago berrikusiko ez diren dokumentu batzuk prestatuko baititu; eta beste batzuek uste dute gai horretaz ez dutela arduratu behar, enpresa txikiak direlako. Baina datuen babesari buruzko legeria enpresa guztiei dagokie, edozein dela ere haien neurria, eta … Continue reading Zure enpresaren datuen pribatutasuna zaintzeko gomendioak →\nPandemia-garai hauek, zalantzarik gabe, aukera handia dira enpresa askok hasia zenuten eraldaketa digitalerako; orain, halabeharrez, modu intentsiboan probatu da eraldaketa hori. Azken hilabeteotan, ikusi dugu IP sareen bidezko trafikoa ia % 40 hazi dela, eta mugikorraren erabilera ia bikoiztu egin dela. Bat-batean, bulegoa etxera eramaten hasi gara gure jarduerarekin jarraitu ahal izateko, eta zenbait lankidetza-tresna ezagutu … Continue reading Zibersegurtasuna, faktore estrategikoa zure enpresaren digitalizazioan →\nSegurtasuna telelanean | gakoak eta tresnak\nTelelana geratu egin da: ezarritako segurtasun-neurriak berrikusi behar ditugu, eta telelanaren modua birpentsatu. Laburbilduz: aurrerapauso seguru gehiago ematea ahalbidetuko digun atzerapausoa eman behar dugu. Galdera hauei erantzungo diegu, besteak beste: Zein da gaur egungo mehatxuen egoera telelanean? Zein segurtasun neurri hartu behar dira? Eguna eta ordua: Uztailak 14, asteartea, 09: 30ean. Hizlaria: Euskaltel Taldeko Interneteko … Continue reading Segurtasuna telelanean | gakoak eta tresnak →


topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Metal-eraikuntzak (Heziketa Zikloa). Goi maila"\nProposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Metal-eraikuntzak (Heziketa Zikloa). Goi maila\nEkipamendu eta instalazio termikoak (Modulua) 4 Energi eraginkortasuna eta eguzki energia termikoa (Heziketa zikloa). Goi maila 4 Energia eta ura (Lanbide Arloa) 4 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 4 Instalazio termiko eta fluidodunen mantentzea (Heziketa zikloa). Goi maila Gehiago ... 4 Instalazioa eta mantenimendua (Lanbide Arloa) 4 Instalazioak muntatzeko prozesuak (Modulua) 4 Instalazioen irudikapen grafikoa (Modulua) 4 Interpretazio grafikoa (Modulua) 4 Lanbide Heziketa 4 Mekanizazioa (Heziketa Zikloa). Erdi maila Metal-eraikuntzak (Heziketa Zikloa). Goi maila 3 Fabrikazio-teknikak (Modulua) 3 Mantentze-lan elektromekanikoa (Heziketa Zikloa). Erdi maila 3 Metal Eraikuntzen Irudikapena (Modulua) 3 Soldadura eta galdaragintza (Heziketa Zikloa). Erdi maila 1 Fabrikazio mekanikoko diseinua (Heziketa zikloa). Goi maila 1 Fabrikazio mekanikoko irudikapen grafikoa (Modulua) 1 Makineriako Irudikapen Grafikoa (Modulua) 1 Metal Eraikuntzen Proiektuen Garapena (Modulua) Guztiak ikusi ... gutxiago ...\n4 Curriculumeko baliabideak 1 EIMAk onetsitako materialak 1 IRALEren materialak


Denbora hau oparia izan daiteke – Guraso.eus\nDenbora hau oparia izan daiteke\n2020-03-16\tNahia Alkorta Elezgarai\tIruzkinik ez\nZer moduz zaude? Eta etxeko besteak? Asteburu arraroa igarota ematen du gaur hasiko dela serioago itxialdiaren gaia eta etxe askotan antsietateak gora egin duela ematen du.\nEz dut formula magikorik zure etxeko egoera hobetzeko, hausnarketa batzuk soilik…\nEgun hauetan dexentek idatzi didazue haurrek kalera atera behar dutela esanez eta etxeetan gaizki pasatuko dutelaz ziurtatuz… Eta guztiei erantzun antzekoa bidali dizuet. Haurren beharra da edo helduona? Egia da aktiboagoak diren haurrek intentsitate handiagoz biziko dutela egoera hau, baina etxean egiteko milaka baliabide ditugu eskura. Eta ez, ez naiz ari ekintza gidatuen eta ordutegi zurrun eta konplexu baten diseinua egin behar duzula esaten… Alderantziz, agian, zure haurrak beste era batera ezagutzeko aukera zoragarria da. Hizketarako gaitasuna garatu badute beraiekin hitz egin eta beraien irudimena, kezkak, pozak… bide desberdinetatik ezagutzekoa.\nTxikiagoak diren haurrekin lurrean etzan eta mundua euren begietatik ikustekoa…\nZaharragoak direnekin abenturak eraiki, etxean egin beharreko lanak dibertigarri bizitzea, sukaldea laborategi bihurtzea, bainera edo dutxa submarinoa eta zure txikitako jolasak berreskuratu eta zu haurtzarora itzultzekoa…\nZure haurrentzat oparia izango da zurekin denbora igarotzea.\nBaina zer gertatzen da helduokin?\nSarri ez dakigula egoten, egiten soilik baizik.\nEta desikaste hori oso zaila da. Ze haur txikiak behar du egotea, berarekin denbora egotea, azala, kontaktua… behar du 24 orduz egotea… baina helduarentzat zenbat mamu agertzen diren egiten ez garenean ari ez?\nHari, post eta bideo asko biralizatzen ari dira denbora “okupatu” eta gauzak egiteko gomendioekin… eta aldiz, oso gutxi, egoteko gomendioekin.\nEta bai, denbora “okupatzea” agian eraginkorra izango da une batzuetan baina 15 egunez, 24 orduz eta etxe barruan denbora okupatzeak berak estresa ere sortuko dizu agian…\nEgotera gonbidatu nahi zaitut, begietara begiratzea zure gertukoenei, akaso orain urrun sentitzen dituzun horiei, eta zure buruari ere bai.\nAirea behar duzun uneetan zabaldu leihoak ongi, dutxa bat hartu, musika jarri eta gustuko duzun zerbait egin.\nSarean topatuko dituzu mota guztitako ekintzak estres uneetarako: meditazioa, yoga, etxean kirola egiteko bideoak, jolasak…\nSaiatu bereizten benetan zeinek behar duen airea, saiatu zuen arteko harremanak beste era batera josten…\nBeltza ikusten baduzu ere, denbora hau oparia izan daiteke.\nZure emozioen kargu egin besteei leporatu gabe…\nIruzkinik ez "Denbora hau oparia izan daiteke"


Lege oharra - VASCO\nWebgune honen jabea VASCO CATALANA DE CONSIGNACIONES SA sozietatea da, Bilboko Merkataritza-erregistroan inskribatuta dagoena, 188 Liburuan, 438 Liburukian, 84 Folioan, 2.234 orrian –1. inskripzioa–; A48058242 zenbakidun IFK duena; helbidea Santurtziko (48980) Iparragirre kaleko 59. zenbakiko 3. solairuan duena, 94 493 92 00 telefono-zenbakia, eta info@vascog.com helbide elektronikoa duena. Webgune hau erabiltzen duenak, bere erantzukizunpean egingo du. VASCO CATALANA DE CONSIGNACIONES SA sozietateak du bere gain hartzen webgune honetako edukiek edo webgunearen bitartez eskura daitezkeen beste batzuek izan ditzaketen akatsen edo omisioen erantzukizunik. VASCO CATALANA DE CONSIGNACIONES SA sozietatea ezingo da jo webgune hau erabiltzearen edo webgunean ematen den informazioan oinarrituta egindako edozein jarduketaren ondorioz sor litekeen edozein kalteren erantzuletzat ere. VASCO CATALANA DE CONSIGNACIONES SA sozietateak ez du bermatzen birusik edo webgune honen erabiltzailearen sistema informatikoan, agiri elektronikoetan edo fitxategietan kalteak edo nahasmenduak eragin litzakeen bestelako elementu kaltegarririk ez dagoenik. Webgune honetan dauden estekek edo linkek beste batzuek kudeatzen dituzten web-orri eta webguneetara bidera dezakete erabiltzailea, eta VASCO CATALANA DE CONSIGNACIONES SA sozietateak ez du inolako kontrolik web horiengan. Jabetza industrial eta intelektualeko eskubideek babesten dute webgune honetako eduki guztia; VASCO CATALANA DE CONSIGNACIONES SA sozietatea da jabetza horren titularra edo, hala dagokionean, haren lizentzia-emaileak, eta webgune honen erabiltzaileak errespetatu egin behar du hori. Debekatuta dago webgune honetako edukiak –osorik edo partzialki– zein haren diseinua eta diseinu horretan sartzen diren hautapena eta aurkezpen-modua erreproduzitzea –erabilera pribaturako izan ezik–, eraldatzea, hedatzea, publikoki komunikatzea, jendearen eskura jartzea edo beste edozein modutara ustiatzea, edozein dela ere horretarako prozedura. Ustiatzeko jarduera horiek VASCO CATALANA DE CONSIGNACIONES SA sozietatearen berariazko baimenarekin bakarrik egin ahal izango dira eta, betiere, berariaz adierazita VASCO CATALANA DE CONSIGNACIONES SA sozietateari dagokiola aipatutako jabetza intelektualeko eskubideak.\nKonfidentzialtasunari buruzko ohartarazpena (DBLO)\nVASCO CATALANA DE CONSIGNACIONES SA sozietatearekiko komunikazio orok –edozein bide erabilita, helbide elektronikoaren bitartez, edo webgune honetan dauden inprimakiak erabilita edo bere helbide elektronikora bidalita– berarekin dakar erabiltzailearen berariazko adostasuna haren datu pertsonalak BIZKAIKO SANTURTZI UDALERRIKO (48980) IPARRAGIRRE KALEKO 59. ZENBAKIKO 3. SOLAIRUAN helbidea duen VASCO CATALANA DE CONSIGNACIONES SA sozietatearen titulartasuneko fitxategian sar daitezen. Izaera Pertsonaleko Datuen Babeserako abenduaren 13ko 15/1999 Lege Organikoan xedatutakoaren arabera tratatuko dira izaera pertsonaleko datu horiek. Beraz, adierazitako fitxategietan jasotako bere datu pertsonalak eskuratzeko, zuzentzeko, ezeztatzeko eta aurkaratzeko eskubideez balia daiteke interesduna, eta edozein unetan bota dezake atzera bere adostasuna, idatziz. Horretarako, bi bide ditu aukeran: VASCO CATALANA DE CONSIGNACIONES SA sozietatearen posta-helbidera idaztea (IPARRAGIRRE KALEA 59, 3. 48980 SANTURTZI (BIZKAIA), edo helbide elektroniko honetara: vascoca@vascog.com\nZerbatik onartu behar ditu cookie-ak?\nCookie-ak onartuta, esperientzia hobea eduki ahal izango duzu gure webgunean. Gainera, badaude cookie-ak behar dituzten oinarrizko ekintza batzuk edo gestio batzuk bezeroen atalean.\nCookie bat da webgune honen zerbitzariak orrira sartzen denaren ordenagailura, smartphone-era edo tabletara bidaltzen duen informazio-fitxategi bat, ekipo horretatik egiten den nabigazioari buruzko informazioa biltegiratzeko eta berreskuratzeko. Hainbat cookie mota erabiltzen du VASCOLOGISTICS.COM webguneak –cookie teknikoak, analitikoak eta sozialak– webgunean erabiltzailearen nabigazioa hobetzeko helburu bakarrarekin, eta inolako publizitate-asmorik edo antzerakorik gabe. VASCOLOGISTICS.COM webguneak ez du batere datu pertsonalik biltzen cookie-en bitartez. Google Analytics estatistika-sistemak erabiltzen duen bat izan ezik, aldi baterakoak dira gainerako cookie guztiak, eta desagertu egiten dira saioa amaitzerakoan.\nOndorengo koadroan xehatzen diren cookie-ak erabiltzen ditu VASCOLOGISTICS.COMek webgune honetan:\nCookie teknikoak beharrezkoak edo komenigarriak dira zerbitzu jakin batzuk emateko. Cookie horiek desaktibatuz gero, erabiltzaileak ezin izango ditu behar bezala jaso webguneko edukiak.\nCookie analitikoak erabiltzaile guztien jokaeraren jarraipen eta analisi estatistikoa egiteko erabiltzen dira. Cookie horiek desaktibatuz gero, webguneak funtzionamenduan jarrai dezake, baina kontuan izan behar da cookie horiek gure webgunearen erabilerari eta edukiari buruz jasotzen duten informazioak gure zerbitzuak hobetzea ahalbideratzen duela.\nKanpoko sare sozialen cookie-ak: bisitariek plataforma sozial ezberdinen (Facebook, YouTube, Twitter, LinkedIn, etab.) edukiarekin interaktuatu ahal izan dezaten erabiltzen dira, eta sare sozial horietako erabiltzaileentzako bakarrik sortzen dira. Dagokion plataforma sozialaren pribatutasun-politikak arautzen ditu cookie horien erabilera-baldintzak eta pilatutako informazioa.\nZer gertatzen da cookie-ak blokeatzen baldin baditut?\nCookie-ak blokeatzea erabakitzen baduzu, baliteke WWW.VASCOLOGISTICS.COM webgunearen ezaugarrietako batzuek behar bezala ez funtzionatzea. Horrek mugatu egingo du gure webgunean egin dezakezuna. Muga horiek onartu eta cookie-ak blokeatzea erabakitzen baduzu, jarrai itzazu, mesedez, zure nabigatzailearentzako jarraibideak ondorengo atalean.\nNola blokea edo onar ditzaket cookie-ak?\nErabiltzaileak edozein unetan aukera dezake webgune honetan zein cookie-k funtzionatzea nahi duen:\nnabigatzailea konfiguratuta; adibidez: Chrome nabigatzailearen kasuan, hemendik: http://support.google.com/chrome/bin/answer.py?hl=es&answer=95647\nExplorer nabigatzailearen kasuan: http://windows.microsoft.com/es-es/windows7/how-to-manage-cookies-in-internet-explorer-9\nBadaude beste batzuen tresnak on line, erabiltzaileari bisitatzen duen webgune bakoitzaren cookie-ak detektatzeko eta horien desaktibazioa kudeatzeko aukera ematen diotenak.


Erosi Tradizioa ardo Beltz Gaztea Nekeas upategia Nafarroa-Irauli\nTRADIZIOA, ardo gazte, garbi, arin eta alaia da. Ardo honen mahatsa hotzean beratu eta bereizirik hartzitzen da barietate bakoitzaren berezko aroma tradizionalak mantendu ahal izateko.\nBARIETATEAK: %50 Tempranillo eta %50 Garnatxa.\nGRADUAZIOA: % 14 Bol.\nKONTSUMO TENPERATURA: 10-16º\nDASTAKETA: Tempranilloaren gerezi eta Garnatxaren purpura kolore uztartze bikaina. Oihaneko fruta beltz eta marrubi aromak. Ahoan, sarrera leuna eta fruitu zapore handikoa. Bukaera iraunkorra eta freskagarria.\nMARIDAJEA: Pasta, arroza, oilaskoa, arrai zuria, txahalaren haragia, zerri haragia. Arrai koipetsuak bikain laguntzen ditu, batez ere tartar, sushi edo sashimian.\nHAINBAT ZEHAZTAPEN TEKNIKO: Barietate bakoitzak berezko aromak mantendu ditzan, bereiziriko hotzezko beratzea eta hartzitzea. Garnatxa: 5 egunez hotzean beratua. 18 eguneko egonaldia upelean. Tempranilloa: 5 egunez hotzean beratua. 15 eguneko egonaldia upelean.\nKONTSUMOA: Bere freskotasuna mantendu nahi bada, lehenengo 2-3 urteetan kontsumitzea aholkatzen da.\nSKU: TRTI1 Kategoriak: Ardoak, TRADIZIOA Bilduma Etiketak: ardo beltza, ardoa, d.o navarra, Erosi Tradizioa ardo Beltz Gaztea Nekeas upategia Nafarroa, garnacha de navarra selección vino navarra, nafar ardoa, nafarroa, selección vino navarro, tinto de navarra, vino, vino navarra, vino navarro, vino tinto\nErosi Tradizioa ardo Beltz Gaztea Nekeas upategia Nafarroa\nJon Apezetxeak, Sunbillan bizi (Nafarroa iparraldeko herrixka) den Goizuetarrak eta orain dela gutxi arte pilotari profesional izandakoak irudikatzen du ardo hau.\nJon haurtzarotik aritzen da pilotan eta berak adierazi moduan “ Modu naturalean ikasi nuen pilotan aritzen oinez edo bizikletan ibiltzen ikasten den moduan.\nGure herrian, Nafarroa iparraldeko herri gehienetan bezalaxe, herriko frontoian 2-3 urtetik aurrera praktikatzen den kirola da”. Euskal pilota, Euskal Herrian modu tradizionalean praktikatzen den kirol unibertsala da. Banaka edo binaka, tantoa lortu arte txandaka pilota “frontisaren” kontra kolpatuz jarduten da.\n11,00 € Saskira gehitu


Karrika 152. 2011ko iraila – Karrikiri\nKarrika 152. 2011ko iraila\nLeteri omenaldia Iruñean\nMerezitako oporraldia amaitu ondoren, hementxe gaituzue berriro ere Karrikiriko martxari neurria pixkana-pixkana hartzen. Ekin diogu jada gure egunerokotasunari eta jakizue gure Karrikiri elkartearen zerbitzuak berriro abian direla eta, betiko moduan, zuen eskura: lan poltsa, pisukideak, establezimendu euskaldunen errolda, itzulpengintza zerbitzua, hala nola gure Xabier karrikako denda eta bulegoa.\nHilabete honetan zehar, bestalde, gure denda ibiltariarekin Euskal Herriko zenbait txokotan barna ibiliko gara (Zarauzko euskal jaietan, Etxauriko ibarraren egunean eta Aezkoako egunean) eta Sanfermin Txikietan ere Karrikadantza ekimenaren saio berezi bat eginen dugu hilaren 24an. Eta horrekin guztiarekin batera, Iruñean hilaren amaiera aldera eginen den ekimen berezi baten berri eman nahi dizuegu. Izan ere, irailaren 23an Xabier Lete euskal musikari eta idazle handiari omenaldia eginen baitzaio gure hiriburuan eta gu bertan izanen gara.\nEuskal Herriko hainbat txokotan eginiko gorazarre eta emanaldi berezien ostean, Arantzazukoa kasu, 2010eko abenduan hildako euskal olerkari eta musikari esanguratsuenetako bat gogoan hartuko dugu Iruñeko Gayarre Antzokian eginen den kantaldian. Bertan, Ken Zazpi taldeko Eñaut eta Beñat, Antton Valverde, Pier Paul Berzaitz, Erramu Martikorena, Arantxa Irazusta eta Petti musikariak izanen dira. Eta horiekin batera, Hedoi Etxarte, Iruñeko poeta eta Amets Arzallus bertsolaria ere arituko dira, aurkezpen lanetan Noel Elorga arituko delarik. Eta musikari lanetan ere Karlos Giménez (pianoan), Joxan Goikoetxea (eskusoinuan eta teklatuan), Txema Garces (kontrabaxuan), Xanet Arozena (gitarran), Francisco Herrero (biolinean) eta Luis Fernández(biolontxeloan).\nSarrerak salgai dira aspalditik Karrikiri elkartearen dendan, Xabier karrikako 4.ean. Beraz, hurbildu lehenbailehen eta eskuratu txartela 12 (anfiteatrokoak), 16 (palkokoak) edo 20 (patiokoak) euroren truke. Bertan ikusiko dugu elkar!!\nAna Mindegia. Uharteko euskara teknikaria\nEuskararekin lotutako gaiak ezagutzera emateko asmoz sortutako Ze Berri? aldizkariak 15 urte bete ditu aurten, nahiz eta hiru urte lehentxeago ere buletin moduan kaleratu zen. Ana Mindegia Uharteko euskara teknikaria da eta hasieratik aritu da egitasmo honetan. Harekin solasean aritu gara aldizkariaren ibilbideaz.\nZe Berri? aldizkariak jada 15 urte bete ditu. Nola sortu zen molde honetako aldizkari bat egiteko ideia?\nHasieran proiektu xume bat zen: bi tintatan egindako buletin bat. 14 udal eta 3 kontzeju izan ziren sustatzaileak eta 6 aldizkari atera genituen. Harrera ona izan zuenez, proiektu zabalagoa eta itxurako aldizkari bihurtzea erabaki genuen. Hasierako asmoa zen euskaraz sortzen ziren gaiak herritarrengana iristea, batez ere erdaldunengana eta, modu horretan, sentsibilizazio kanpaina iraunkorra burutu.\nNola izan ziren hastapen horiek?\nIlusio handiarekin jarri ginen martxan eta urte eta erdi kosta zitzaigun buletina zena aldizkari itxuran kaleratzea: udal gehiago inplikatzea, tartean Iruñeko Udala; esleipen prozesua burutzea…\nHasieratik ibili zara murgilduta Ze Berri?ren sorreran eta egun koordinatzaile lanak egiten omen dituzu.\nBai, hala da, hasiera hasieratik nago proiektu honetan. Prozedura administratiboa burutzeko ardura udal batek hartu behar zuen, beste udalen izenean, eta hasieratik Uhartetik kudeatu da. Horrexegatik egokitu zaizkit beti koordinatzaile lanak.\nIrakurleen artean euskaldunak eta erdaldunak dituzue, baina bereziki azken hauei zuzendutako egitasmoa da, ezta?\nBai, lehen aipatu bezala euskararen gaiak irakurleengana hurbiltzea izan da gure helburua. Gaiak era positiboan, arinean eta erakargarrian adierazten saiatu gara. Kontuan hartzen badugu Ze Berri? banatzen den eremua, argi dago herritarren zati handiena erdaldunena dela eta, hain zuzen, horiek izan ditugu kontuan beti, euskaldunak ahaztu gabe noski.\nEsan bezala, 15 urte bete ditu jada proiektuak. Zer moduzkoa izan da orain arteko bidea?\nBide gorabeheratsua izan da, hasieratik izan du Nafarroako Gobernuaren diru-laguntza, baina hori aldatuz joan da: batzuetan hitzarmen propioa, besteetan deialdi orokorra… Baina ikusi dezakezuenez, aurrera egin dugu eta hementxe ari gara, 90. alea esku artean.\nZein da egun Ze Berri?ren egoera? Zenbat jenderengana heltzen da? Zein herritan banatzen da? …\nGaur egun esan dezakegu Ze Berri? proiektua egonkortu dela, toki entitate asko dira sustatzaileak: Agoitz, Aezkoa, Antsoain, Arakil, Aranguren, Atarrabia, Auritz, Erroibar, Orreaga, Luzaide, Barañain, Berriobeiti, Berriozar, Burlata, Erronkari, Zaraitzu, Nabaskoze, Esteribar, Ezkabarte, Galar, Gares, Deierri, Lezaun, Gesalatz, Abartzuza, Oteitza, Villatuerta, Jaitz, Irunberri, Iruña, Itza, Lizarra, Lizoain-Arriasgoiti, Longida, Orkoien, Oltza, Etxauri, Uharte, Tafalla eta Zizur Nagusia.\nIkus dezakezuenez zerrenda luzea da. 67.830 ale banatzen dira: 45.145 ale herrietako postontzietan (128.000 herritar), Iruña, Barañain eta Tafalla ezik, hemen harpidetzen bidez eta toki esanguratsuetan banatuz zabaltzen baita (232.004 herritar). Honetaz gain Euskarabideak 3.000 ale erosten ditu gure eremutik kanpo dauden ikastetxeetan banatzeko eta Nafarroako Unibertsitate Publikoak beste 1.000 ale campusean banatzeko.\nAldizkariarekin batera, webgunea ere sortu zen, baina duela jada zenbait denbora bertan behera utzi zen.\n2004an www.zeberri.com aldizkari digitala sortu genuen Nafarroako Gobernuaren laguntzarekin. Handik 3 hilabetetara Nafarroako Gobernuak atzera egin zuen eta proiektua bertan behera geratu zen.\nAurrera begira, zer asmo Ze Berri? aldizkariari begira?\nAsmoa, dudarik gabe, beste hainbeste urte betetzea!!! Baina erronkatxo batzuk baditugu esku artean: www.zeberri.com web gunea berriro abiaraztea, toki entitate gehiago erakartzea aldizkarira, banaketa egiten den toki entitateetan postontzi guztietara zabaltzea eta herritarren eta irakurleen harreraren nondik norakoak aztertzea.\nPatxi Laborda. Dantzaria eta Aiko taldeko kidea\nNik ez dakit dantzan\n“Nik ez dakit dantzan”,\n“nik ez dut belarri onik”\nZure esaera horien aurrean nik galdetuko nizuke zer den dantzan egitea, zer den belarri ona izatea, eta segur aski erantzunak berak pista aunitz emanen lizkiguke jakiteko benetan zer esan nahi dugun esaldi borobil horien atzetik.\nHainbat herritara joaten ginelarik eta bertako zaharrek euskaldun oguzpen nabariaz euskaraz ez zekitela erantzuten zigutelarik, benetan esan nahi ziguten ez zutela menperatzen ETBn erabiltzen zen euskara bera (seguru naiz ulertzen zutela esaten zutena baino askoz gehiago, baina hori beste kontu bat da). Hau da, azken finean guztia bilakatzen da erabiltzen diren ereduen inguruko eztabaida.\nAzken 70 urtetan, dantza taldeen sorrerarekin batera, dantzaren ereduak zeharo aldatu dira. Plazetako dantzak gainbeheran zeudelarik, dantza taldeek sekulako lana egin zuten dantza horiek berreskuratzeko ahaleginetan. Baina ez dugu ahaztu behar dantza talde haiek bi filtro erabiltzen zituztela nagusiki: garaiko modak eta eszenatokia. Alde batetik, garai hartan balleta zen batez ere modan zegoen dantzakera eta hasmentako dantza talde horiek plazetan ezagutu zituzten dantzak balletizatu egin zituzten taula gainean haien aburuz “ikuskizun itxurosoak” (ulertu dezagun garai hartako estetika) aurkeztu nahian . Beste aldetik, eszenatokiak bere arauak ezartzen zituen: guziak batera aritzearena, koreografia itxiak, jauzia versus suspensioa, airea versus lurra…\n“ Nik ez dakit dantzan”, hau da, ni ez naiz gai dantzari trebe horiek ematen dituzten jauziak eta piruetak emateko. Baina, hori da dantzan ez jakitea?\nEsaldi hori entzun ondoren nik galdetuko nizueke ea Sanferminetan peña batean gaueko ordu txikietan dantzatu duzuen noizbait, edo ez dakit nongo herriko festetan edo eta ezkontza batean rantxeraren bati ekin diozuen… ez dakizuela dantzan?\nJakina, gure ereduak baldin badira pasa den mendean sortutakoak, balletizatuak eta akademizatuak, inor gutxik daki dantzan, baina saiatzen bagara dantza eredu tradizionalak berreskuratzen, hain zuzen ere Euskal Herriko plazetan erabiltzen zirenak, (lurraren gainean dantzatu, gorputz osoa erabili, musika jarraitu, askatasuna, inprobisazioa, jokoa, harremana, ligoteoa zentzu zabalean…) ni neu ausartuko nintzateke guztiok dantzariak garela esatera.\nJakina , gaur egun dantzaren funtzioa ez da garai hartan zuena, gaur egun baditugu mila modu harremanetarako , eta horrek baldintzatzen du dantzaren egoera. Horregatik, beste gauzen artean, sortu genuen Aiko taldea, antzinako ereduak berreskuratu daitezkeela uste dugulako, ez zaharrak izateagatik, baizik eta gure gaur egungo beharretarako oso egokiak direlako: eredua ergonomikoa, ekonomikoa, ludikoa, dibertigarria, erraza eta zaila aldi berean…\nDatorren Karrikadantzarako erronka polita litzateke dantzara ateratzen garelarik ez ikustea gure burua begiratzen ari direnentzako ikuskizun moduan, dantzatzea gure buruarentzako eta gure lagunentzako, gure artean zerbait konpartitzen, sortzen… Euskararekin egiten dugun bezala. Finean dantza hizkuntza bat da, oso ederra, osasungarria, subertsiboa, aldarrikatzailea eta, batez ere, oso dibertigarria den hizkuntza bat\n2011-09-01 | karrikiri\n← Xabier Leteri omenaldia Iruñean\nKarrikadantza Sanfermin Txikitotan →


2021eko Apunte-Bankuaren Zozketako Oinarriak\nEskatu al dezaket azterketa nirea ez den beste irakasle batek zuzentzeko?\nEz bazaude ados zuzenketarekin, prozedura berari jarrai diezaiokezu bigarren zuzenketarako, eta, horrela, Bilboko Ingeniaritza Eskolako 3 irakaslek eta Ikasle Kontseiluko ikasle batek zuzenduko dute zure azterketa.\n>>Ikasleen Arautegiko 72. artikulua\nJoan al naiteke nire matrikulakoak ez diren eskoletara taldea aldatu gabe?\nBai, baina, horretarako, matrikulatuta zauden taldeko irakasleak eta arrazoia edozein dela ere joan nahi duzun taldeko irakasleak oniritzia eman behar dizute.\nNola funtzionatzen du azterketen bankuak?\nAzterketen bankua Bilboko Ingeniaritza Eskolako Ikasle Kontseiluak eginiko proposamena da, eta helburu du Eskolako ikasleek azterketak eskura izatea, baldin eta irakasgaiko irakasleak ez baditu nahikoa azterketa ematen edo ez badu azterketarik ematen.\nAzterketen bankura sartzeko, nahikoa da Kontseiluaren webguneko sarean izena ematea.\nIkasle Kontseiluak plantilla bat du egokitzat jotzen diren erreklamazioak egiteko. Gainera, anonimoak izango dira. Hala ere, nork bere erreklamazioa egin nahi izanez gero, nahikoa da idatzi bat egin eta erregistroaren bidez bidaltzea, ikastegiko idazkaritzaren bitartez.\nZein notatatik aurrera lor dezaket ohorezko matrikula?\nIrakasgai bateko irakasle batek ohorezko matrikula eman ahal izango die bikain kalifikazioa lortu dutenei, betiere matrikula bat matrikulatutako hogei ikasleko.\nZer egin behar dut irakasgai baten deialdiari uko egiteko?\nEbaluazio jarraitua baldin bada, gutxienez irakasgaiko eskolak amaitu baino hilabete lehenago egin beharko duzu uko.“Eskari hori idatziz aurkeztu beharko zaio irakasgaiaren ardura duen irakasleari.”\n“Azken ebaluazioaren kasuan, azterketa egun ofizialean egin beharreko probara ez aurkezte hutsak ekarriko du automatikoki kasuan kasuko deialdiari uko egitea”.\n>>II. kapitulua, 12. artikulua\nIrakasleek aplikatu al ditzakete eskolan esandako zuzenketa irizpideak, ez badira irakaskuntza gidan agertzen?\nGainditzeko gutxieneko irizpideez ari bagara, irizpide horiek irakaskuntza gidan egon behar dute, baina zuzenketa metodoez ari bagara, helburua da ikasle guztientzat bidezkoak izatea.\nAzterketa batean sar al daiteke eskolan eman ez den baina irakaskuntza gidan agertzen den gairen bat?\n“Ezin izango da irakasgaiaren ebaluazioa egin irakasleek landu ez dituzten gaien inguruan, nahiz eta gaiok irakasgaiaren hasierako programan agertu.”\n>>IV. kapitulua, 38. 2 artikulua\nZer da irakaskuntza gida? Eta ikasleen gida?\n“Irakaskuntza gida bakarra egongo da irakasgai bakoitzerako eta bertan jasok odira, gutxien dela, prestakuntzaren helburuak, programa, programatutako jarduerak eta ebaluazio sistema, baita ebaluazio irizpide eta adierazle espezifikoak ere, proba bakoitzaren haztapena barne, horrelakorik egonez gero.”\nIkaslearen gida irakaskuntza gidak baino informazio zehatzagoa jasotzen duen dokumentu bat da. Honako hauek jasotzen ditu, besteak beste: azterketa partzialen edukia, praktiken zehaztapena…\nAurkeztu al naiteke notaren % 100 balio duen amaierako proba bakarrera?\nBai, baina, horretarako, irakasgaiko irakasleari idatziz adierazi beharko diozu uko egiten diozula ebaluazio jarraituari. Idatzi hori aurkezteko, 9 asteko epea dago lauhileko irakasgaietarako eta 18 astekoa urteko irakasgaietarako, lauhilekoa edo ikasturtea hasten den egunetik aurrera zenbatzen hasita.\n>>II. kapitulua, 8. 3. artikulua\nTaldea aldatzeko eskatu al dezaket?\n“Matrikulaturiko ikasleek talde jakin batean sartzeko eskaria egin ahal izango dute, ikastegi bakoitzak horretarako zehaztutako epean. Eskarien kopurua taldeko plazen kopurua baino handiagoa bada, ikasleak irizpide objektiboen arabera banatuko dira taldeetan. Irizpideok argitara emango dira taldez aldatzeko eskariak egiteko epea hasi baino lehen. Edozelan ere, lehentasuna izango dute 5. eta 6. deialdietako ikasleek.”\n>>IV. kapitulua, 38.7 artikulua\nMatrikulatu al naiteke master batean ez badut gradua amaitu?\nEz, ezin da master batean matrikulatu gradua amaitu gabe.\n>>1393/2007 Errege Dekretuaren 16. artikulua\nHala ere, Eskola honetan, Telekomunikazio Ingeniaritza masterrarekin eta Industria Ingeniaritza masterrarekin 9 kredituko bi modulu egin daitezke, eta hor bi irakasgai baliozkotuko dira behin masterrean matrikulatu ondoren.\nZenbat egun behar izan ditzakete azterketa bat zuzentzeko?\nAzken nota gehienez ere 12 egun naturaleko epean argitaratu behar dute, eta azkenak ez diren proben nota (praktikena, txostenena…), berriz, gehienez ere 21 egun naturaleko epean.\n>>Ikasleen Ebaluaziorako Arautegia, II. kapitulua, 17. artikulua\nZer egin behar dut epea bete ez badute?\nEpea betetzen ez badute, dagokion saileko koordinatzaileari ohartarazi beharko zaio, jakinaren gainean egon dadin eta neurri egokiak har ditzan.\nZenbat egun lehenago ohartarazi behar didate azterketa bati buruz?\nDeialdi ofizialetan, azterketa egunak matrikula egin baino lehenago argitaratu behar dira, eta orduak eta ikasgelak, berriz, gutxienez hilabete lehenago. Azterketaren bat aldatzen bada, gutxienez 15 egun lehenago jakinarazi behar da.\n>>Ikasleen Ebaluaziorako Arautegia, I. kapitulua, 6. artikulua\nEgin al dezaket azterketa bat matrikulatuta ez nagoen hizkuntza batean?\nAldatu al diezadakete azterketa bat, egun berean beste bat baldin badaukat?\nDeialdi ofizialetan, ikasturte bereko azterketen hasieraren artean 24 ordu igaro behar dira, eta ikasturte desberdinetako irakasgaietako azterketen artean, berriz, 4 ordu bien hasieraren artean, eta gutxienez 2 ordu bat amaitu eta beste bat hasi arte. Gutxieneko horiek betetzen ez badira, 15 egun lehenago ohartarazi behar da gutxienez, eta goragoko ikasturteko azterketa aldatu.\nEduki al dezaket nik egindako azterketa baten kopia?\n“Lege honetan aurreikusitako gainerako eskubideez gain, administrazio-prozedura batean interesdun direnek honako eskubide hauek dituzte:\na) Noiznahi jakitea interesdun diren prozeduren izapidetzea nola doan; administrazio- isiltasunak zer esanahi duen, Administrazioak ez badu epean ebazpen espresurik ematen ez jakinarazten; zer organo den eskudun instrukzioa egiteko, hala badagokio, eta ebazpena emateko; eta zer izapide-egintza eman dituen. Eskubidea izango dute, orobat, prozeduretan jasotako dokumentuak eskuratzeko eta haien kopia lortzeko.”\n53. artikulua: Prozeduraren bermeak Administrazio-prozeduran interesdun denaren eskubideak.\nHorrenbestez, azterketa bat egitea eta aktetan jaso ondoren nota jartzea administrazio prozedura bat da. Hori dela eta, edozein ikaslek bere azterketaren, bere txostenen edo ebaluatzeko entregatu duen beste edozein materialen kopia bat eska dezake.\nBigarren zuzenketa eska dezaket?\nBerrikuspenaren ondoren ez bazaude notarekin ados, erreklamazioa aurkeztu ahal izango diozu sailari. Idatzi bat bidali behar diozu saileko zuzendaritzari, GAURen behin betiko nota agertu eta sei eguneko epean.\nNota berriarekin ere ez bazaude ados, erreklamazioa aurkeztu ahal izango diozu ikastegiari. Nota jakinarazi eta 4 eguneko epean, ikastegiko zuzendaritzari idatzi bat bidali beharko diozu, zure erreklamazioarekin.\nAzken kasuan, gorako errekurtsoa jarri ahal izango duzu (administrazio errekurtsoa, errektoretzaren aurrean), hilabeteko epean.\n>>Ikasleen Ebaluaziorako Arautegia, II. kapitulua, 22. eta 24. artikuluak\nZer gertatzen da berrikuspenaren ondoren ez banago notarekin ados?\nNahikoa da bigarren zuzenketa egiteko eskaerarako jarraibide berberak betetzea.\nErreklamazio baten ondorioz jaitsi al diezadakete nota?\n1. Ebazpenen eta izapide-egintzen aurka, azken horiek gaiaren funtsa erabakitzen badute zuzenean edo zeharka, prozedurak jarraitu ezina eragiten badute, defentsa-gabezia edo eskubide eta interes legitimoen kalte erreparaezina sortzen badute, interesdunek aukera izango dute gora jotzeko errekurtsoa eta aukerako berraztertze-errekurtsoa aurkezteko, oinarritzat harturik deuseztasunari eta deuseztagarritasunari buruz lege honen 47. eta 48. artikuluetan azaldutako arrazoietakoren bat.\nGainerako izapide-egintzen aurka egonez gero, interesdunek alegatu egin behar dute, prozedurari amaiera ematen dion ebazpenean hori kontuan hartzeko.\n2. Kasu eta arlo sektorial jakin batzuetan, eta gaiaren berezitasunak hala eskatzen duenean, gora jotzeko errekurtsoaren ordez beste prozedura batzuk ezar ditzakete legeek: aurkaratzea, erreklamazioa, adiskidetzea, bitartekotza eta arbitrajea. Hierarkian goragoko instrukzioen mendean ez dauden kide anitzeko organoetara edo batzorde espezifikoetara jo beharko da horretarako, lege honek pertsonei eta administrazio-prozeduretan interesdun direnei aitortzen dizkien printzipio, berme eta epeak zainduz. […]\n112. artikulua: Errekurtsoaren xedea eta errekurtso motak, 39/2015 Legea, urriaren 1ekoa, Administrazio Publikoen Administrazio Prozedura Erkidearena.\nEbaluazioa + aktak = administrazio prozedura. Hortaz, errekurtso bat jar dezakezu (arauz, erreklamazio gisa jasotzen da), zure ustez ebazpena ez bada egokia eta kalte egiten badizu. Erreklamazio horren ebazpenak, nola ez, eginbehar batzuk bete behar ditu nahitaez, besteak beste:\n1. Errekurtsoaren ebazpenean, errekurtsoan azaldutako eskaerak guztiz edo partez baietsiko dira, ezetsiko dira edo errekurtsoa ez onartzea erabakiko da.\n2. Forma-akats bat dela-eta edukiari buruzko ebazpena ematea egokitzat jotzen ez bada, prozedura akatsa egin zen urratsera atzeraeragitea aginduko da. Aukera izango da, hala ere, baliozkotzeko eskumena duen organoak erabaki dezan jarduketak baliozkotzea, 52. artikuluan xedatutakoaren arabera.\n3. Errekurtsoa ebazten duen organoak prozedurako arazo guztiak argituko ditu, bai formazkoak bai edukizkoak, interesdunek alegatuak izan edo ez. Interesdunek alegatu ez dituzten arazoen gainean ebatzi baino lehen, entzun egingo zaie interesdunei. Nolanahi ere, errekurtso-jartzaileak eskatutakoaren harikoa izango da ebazpena, eta ezin izango du inoiz okerragotu haren hasierako egoera.\n119. artikulua: Administrazio errekurtsoen printzipio nagusien ebazpena, 39/2015 Legea, urriaren 1ekoa, Administrazio Publikoen Administrazio Prozedura Erkidearena.\nHorrenbestez, batzorde baten ebazpenak ezingo du jaitsi erreklamazioa jarri duen ikaslearen nota.\nZer egin behar dut zerbait apurtuta dagoela edo ondo ez dabilela ikusiz gero?\nErraza da: aukeratu eraikina eta bete honako orria.\nEskolari zerbait proposatu edo iradokizunen bat egin nahi badiot, zer egin behar dut?\nHonako orria bete eta ondo azaldu zer proposatu nahi duzun.\nZer egin behar dut kexatzeko?\nUPV/EHUn ikasten gauden bitartean arazoak izaten ditugu irakasleekin, eskolekin, ebaluazioekin edo unibertsitateko zerbitzuekin. Horrelakoetan zer egin ez badakizu, guk lagunduko zaitugu.\nEta arazoa zure gelari buruzkoa bada (irakaslea ez doa eskoletara, ebaluazio sistema aldatu du…) kexua aurkeztu ahal izango duzu, eta zure izena ezkutuan gordeko dugula bermatuko dizugu. Horretarako, erabili kexetarako daukagun protokoloa: “KexaTU”.


Busturian, apirila *oroimena, duintasuna eta borroka* 84 urteurrena – Federación Anarquista 🏴\nBusturian, apirila *oroimena, duintasuna eta borroka* 84 urteurrena\nOrain dela 84 urte sartu ziren faxistak Busturian. Exilioa, torturak, lapurretak, kulturarekiko jazarpena, kartzela, erailketak eta sufrimendu ikarragarria ekarri zuten gurera.\nHerriko ordezkariak fusilatu zituzten eta udaletxea okupatu eta faxismoaren ikurra jarri zuten balkoian.\nGaur egun okupatuta jarraitzen dugu. Inposaketak darrai eta 1937an bezala gaur egun ere, egunero, gogoratzen digu gure herriko udaletxeetan okupatuta gaudela eta askatasuna borrokatu behar dela.\nBusturian, apirila *oroimena, duintasuna eta borroka*\nOroimena Beti / Siempre Memoria Pasaiako Sarraskia, 37 Urteurrena Langile mugimenduaren oroimenean betiko! Pasaiako Sarraskia 37 Urteurrena La poli borroka La poli borroka — David Torres M8 : Gora borroka feminista Langile borrokari errepresioa klase borroka da Manifestazioa.Okupazioa sortu, lagundu eta babestu Santi eta Josu faxismoaren biktimak Behekaldeko europaren zati baten eta ezln-ren adierazpen bateratua Errepresioa eta militarizazioa ‘Faxismoa: arraza eta klase aldagaiak bere historian zehar’ Azkoitia * Gipuzkoa


“Gazteek indarkeria matxistari aurre egiten” II. lehiaketa antolatu du “Gazteek indarkeria matxistari aurre egiten” II. lehiaketa antolatu du\nOstirala, 7 apirila 2017 Medicus Mundi Gipuzkoa\nBigarren edizio honetan, lehiaketa adierazpen matxistak identifikatzera eta horien eraldaketara dago bideratua. Hau da, gaur egun gure testuinguru eta egunerokotasunean nabariak diren adierazpen horiek identifikatu eta horien aurrean jarrera egokia zein litzatekeen adieraztean oinarritzen da.\nHorregatik, lehiaketa galdera batean dago oinarritua: Nola egingo zenioke aurre adierazpen matxistari? Galdera horri erantzuteko, aurretik esan bezala, adierazpen bat hautatu eta horri aurre egiteko modu bat bilatu beharko da. Espresio horiek, alor familiarrekoak, sozialekoak, lan arlokoak etab, izan daitezke.\nLehiaketan 18-25 urte bitarteko gazteek hartu dezakete parte, Gipuzkoan, ikasi, bizi zein lan egiten dutenek hain zuzen ere.\nOinarri guztiak @Jovenesdesafiandolaviolenciamachista Facebookeko orrialdean kontsulta daitezke.


Etnografo eta Ondare Materialean aditu Fermin Leizaolak (Donostia, 1943) irabazi du aurtengo Eusko Ikaskuntzaren Manuel Lekuona Saria. Epaimahaiak “euskal etnografian urteetan zehar egin duen lan paregabe eta emankorra” saritu nahi izan du oraingoan. Hala ere, eta epaimahaiak goraipatu duenez, bere ekarpena ez da inolaz ere etnografiara bakarrik mugatzen. Izan ere, antropologiarekin, kultura materialarekin, artzain bizitzarekin, arkitektura tradizionalarekin, ondarearekin eta museoekin erlazionatutako lan ugari ere burutu ditu.\nIrabazlearen hautaketan hiritarrek eta epaimahai instituzionalak parte hartu dute. Eusko Ikaskuntzaren bazkideen bozkak %30eko pisua izan du azken emaitzan, Euskal Komunitate Globalarenak %10a, eta falta den %60a Epaimahai Instituzionalaren esku geratu da. Aipatzekoa da, aurtengo edizioan %10ean igo dela jendearen partehartzea, sariak euskal gizartean gero eta garrantzi gehiago duela erakutsiz.\nFermin Leizaolaren biografia laburra:\nEtnografoa eta Ondare Materialean aditua. 1958an Aranzadi Zientzia Elkartearen Aurrehistoria sailean sartu zen. Gainera, espeleologia ere landu zuen. Hala ere, barrunbeak esploratzea, artzain, abeltzain eta baserritarren bizimoduak aztertzea bezain presazkoa ez zela konturatu zen.\n1965. urtetik kultur antropologiarekin, kultura materialarekin, artzain bizitzarekin, arkitektura tradizionalarekin, ondarearekin eta museoekin erlazionatutako artikulu ugari argitaratu ditu. 1975ean I. Jose Miguel Barandiaran Ikerketa Saria lortu zuen “Artzaingoa Euskalerrian Gaur Egun" lanarekin (Euskalerriko artzaiak izenburuarekin argitaratu zen).\n70. hamarkadaren bukaera aldera, Euskalerriko Atlas Etnografikoa egiteko proiektua diseinatu zuen eta euskal geografiako euskalki eta lekuko hizkerak bildu eta aztertu zituen taldea ere koordinatu eta zuzendu zuen.\nFermín Leizaolak hasi zuen Gipuzkoako Foru Aldundiaren fondo etnografikoen bilduma. Lan honen emaitza da Zaharkiñak proiektua (1989-2004), Euskal Herriko inbentario etnografikoa egitea helburu zuena eta neurri handi batean ahaztuta zegoen eta ezezaguna zen ondareari balioa eman ziona. 2009an, Gipuzkoako Foru Aldundiak I. Ondare Saria eman zion. Urte horretan bertan, Aranzadi Zientzia Elkarteak Urrezko Domina ere eman zion. Gainera, erakunde honen Etnografia Departamentuko zuzendaria da eta baita Munibe. Antropología-Arqueología aldizkariaren komite zientifikoko kide.\nEuskal etnografian aditua, hitzaldi ugari eman ditu bai Euskal Herrian eta baita bertatik kanpo ere. Halaber, kongresu eta sinposio ugaritan ere parte hartu du.


Maiatzaren 7rako galdera proposatzeko azken eguna | Noaua Kultur Elkartea\nHemen zaude: Hasiera » Jendartea » Maiatzaren 7rako galdera proposatzeko azken eguna\nMaiatzaren 7rako galdera proposatzeko azken eguna\nBy\tnoaua\ton\t2017-02-17\tin\tJendartea\nMaiatzaren 7rako galdera adosteko prozesua abian du Herritzartuk. Zeregin honetarako ere herritarren laguntza ezinbestekoa izango da. Herritarrek erabakiko baitute maiatzaren 7an ez bakarrik zer erantzun, baita zer galdetu ere.\nMomentuz, ostiralera arteko, otsailaren 17ra arteko epea dute interesdun guztiek, maiatzaren 7ko hitzordurako galdera proposatzeko. “Animatu nahi ditugu herritarrak euren galdera proposamena bidal dezaten”, deitu dute Herritzartutik. Albiste honetan beherago dituzue zuen proposamena helarazteko dituzuen bideak.\nJasotako herritarren ekarpenetatik gero, galdera adosteko osatu den lan taldeak 2 edo 3 galdera hautatuko ditu, otsaila amaieran batzar bidez aurkeztuko zaizkienak herritarrei. Hortik aurrera, martxoko lehen hamabostaldian herritarrek galderon inguruko iritzia eman ahalko dute. Eta hortik erabakiko da gero, behin betiko galdera. Martxoaren 19an ospatuko den jendaurreko ekitaldi bidez aurkeztuko du Herritzartuk, maiatzaren 7ko galdeketarako galdera.\nGALDERA ADOSTEKO PROZESUAREN EGUTEGIA\n-Otsailaren 17ra arte: herritarrek proposamenak bidaltzeko aukera.\n-Gero, 2 edo 3 galdera adosteko bidea hartuko du lan taldeak.\n-Otsaileko azken astean: batzar informatibo irekia, galdera aukeren berri eman eta eztabaidatzeko.\n-Martxoak 1-12: herritarrek galderon inguruko iritzia emateko aukera izango dute.\n-Ondoren: herritarren iritziak aztertu eta Talde Sustatzaileak lantaldearen proposamena kontuan hartuta, behin betiko galdera zehaztuko da.\n-Martxoak 19: galdera ezagutzera emango da jendaurreko ekitaldi bidez.\nProzesu honetan parte hartzeko bideak:\nWhatsApp mezua: 634 44 55 12.\nGaldeketako lan taldeak\nMaiatzaren 7an herri honetan ospatuko den galdeketa antolatzeko lan talde ezberdinak osatu dira. Herritar ororentzat irekiak dauden lan taldeak. Hurrengo hilabeteetako prozesua, auzolan erraldoia izatea nahi dute. “Etorri gure bileretara, ateak zabalik daude eta denontzako egongo da zer egina. Gurekin harremanetan jarri besterik ez duzue”, adierazi dute. Egunotan biltzen dira taldeok:\nMus eta toka txapelketak larunbatean Aginagan


Diputatuen Kontseiluaren irailaren 5eko 1.337/1989 FORU DEKRETUA, zeinen bidez enpresari Litutxipiko Industri Poligonoan 3.995 metro karratuko lursail bat, Aguraingo 8 Poligonoko beste finka batzuetako bereizkinak elkartuz osatua, esleitzen zaien, lursaila deskribatu eta salmenta-prezioa eta besterenganaketaren baldintza batzuk adierazten direlarik.\nHorren ondorioz, Ekonomia eta Planifikazio Saileko Foru Diputatuaren proposamenez eta Diputatuen Kontseiluak gaurko egunean egindako Bilkuran gaia aztertu ondoren, ERABAKITZEN DUT: 1.- enpresari Litutxipiko Industri Poligonoan 3.995 metro karratuko lursail bat esleitu, zein Aguraingo 8 Poligonoko ondorengo bereizkinak elkartuz osatua dagoen: 240 metro karratu 39 zenbakiko lursailetik.\n554 metro karratu 41 zenbakiko lursailetik.\n1.681 metro karratu 42 zenbakiko lursailetik.\n1.520 metro karratu 45 zenbakiko lursailetik.\n2.- Prezioa metro karratuko 2.000 pezetatan jartzen da.\nHonek guztira 7.990.000 pezeta egiten du, zeinetatik dagoeneko g 900.000 pezeta ordaindu diren; beraz, 7.090.000 pezeta geratzen dira ordaintzeko.


Kontrolerako bestelako proposamenak - OMAL | Observatorio de Multinacionales en América Latina\nAtaria > Formación > Hiztegia > Aurkibide tematikoa > Zuzenbidea > Kontrolerako bestelako proposamenak\nGizarte mugimenduek, HERRIEN AUZITEGI IRAUNKORRAK, adituek eta gizarte-ekintzaileek ENPRESA TRANSNAZIONALEN jarduna kontrolatzeko proposamen zehatzak egin dituzte. Kode loteslea onartzea, ENPRESA TRANSNAZIONALAK epaituko dituen nazioarteko auzitegia sortzea eta konpainia horiei buruzko informazio-zentroa abian jartzea dira gizarte zibilaren bestelako proposamenen oinarrian dauden indar-ideietako batzuk.\nKanpoko kode loteslea\nArau-proposamenaren ardatza kanpoko kode loteslea da, arauon borondatezko izaera baztertzea xede izango duena. LANAREN NAZIOARTEKO ERAKUNDEaren (LANE), EKONOMIA LANKIDETZA ETA GARAPENERAKO ANTOLAKUNDEaren (ELGA) eta NAZIO BATUen ad hoc arauen ildokoa izan daiteke kodearen eduki materiala eta formala, eta baita ere hirurogeita hamarreko hamarkadan NBEn landutako derrigorrezko kodeen proiektuen harikoa. Dena den, gutxieneko eduki batzuk jaso beharko ditu, hala nola, enpresa nagusiaren erantzukizuna filialetara, hornitzaileetara eta azpikontratatuetara zabaltzea; teknologia transferitzea; estatu hartzaileen subiranotasunak multinazionalen gainetik egon behar du, garapenerako eta “ondo bizitzeko” eskubidearekin bat; giza eskubideen arloan aplika daitezkeen arauen interdependentziaren, zatiezintasunaren eta iragazkortasunaren nozioa; zuzendarien erantzukizun zibila eta penala; korporazio transnazionalek Nazioarteko Zuzenbidea zuzenean betetzeko beharra eta pertsona juridikoen erantzukizun penala eta egozpen bikoitza: ENPRESA TRANSNAZIONALak egindako delituen eta krimenen erantzule penalak dira, eta baita inkriminatutako erabakiak hartu dituzten zuzendariak ere.\nNazioarteko auzitegia eta segimendu-zentroa\nEgitura juridiko berrian ENPRESA TRANSNAZIONALen nazioarteko auzitegia sortu beharko da, multinazionalen aurka jarritako salaketak onartu, ikertu eta epaituko dituena. Era berean, sententziak betetzen direla zaindu beharko du. Prozedura eta bestelako gai teknikoak, estatuetako auzitegiekiko eta nazioarteko kontrolerako erakundeekiko artikulazioa, kasu, ez dira gaindiezinezko arazo tekniko eta juridiko izan behar, are gehiago NAZIO BATUetako giza eskubideetarako eta torturaren aurkako errelatore diren Martin Scheinin-ek eta Manfred Nowak-ek egindako proposamenak kontuan hartuta, besteak beste. Proposamenok Ekimen Suitzarraren aginduz aurkeztu dituzte. Ekimena Mary Robinsonek zuzendutako egitasmoa da, Suitzako, Norvegiako eta Austriako gobernuek bultzatu dutena Giza Eskubideen Adierazpen Unibertsalaren 60. urteurrenaren karietara. Osaera eta funtzionamendua Eskubide Estatuaren printzipioen araberakoak izango dira. Eta baztertu egin behar da Munduko Bankuari eta bestelakoei lotutako auzitegi ekonomikoen formula.\nENPRESA TRANSNAZIONALen jarduna aztertu, ikertu eta ikuskatuko duen enpresa multinazionalen zentroa sortzea da beste proposamen estrategikoetako bat. Zentroa NAZIO BATUEN ERAKUNDEari atxiki dakioke, eta garrantzitsuena dena, lau aldetatik kudeatu beharko da, hau da, enpresarien, gobernuen, gizarte-mugimenduen eta sindikatuen artean. Transnazionalen jarduerak kaltetutako kolektiboek eta erakundeek aurkeztutako salaketak ikertzea izango du zeregin nagusia, eta enpresek aurkeztutako GIZARTE ERANTZUKIZUN KORPORATIBOko memoriekin alderatuko ditu.\nEz da onargarria, esaterako, Espainiako enpresek Latinoamerikan duten egitekoari buruzko azterketaren txostenak ez jasotzea transnazionalen jardueraren gaineko kritikarik —boto partikular batetik haratago—, eta 21 agerralditik 19 enpresen izenean burutu izana. Ez zen kontuan hartu kaltetutako kolektiboen salaketa bakar bat bera ere. Espainiako Senatuan Iberoamerikako Gaietarako Batzordearen barruan landu zuten txosten hori eta 2010eko martxoaren 8ko Gorte Nagusietako Aldizkari Ofizialean argitaratu zen.\nBeste proposamen iragankor batzuk\nEstatuekin lotutako proposamen iragankor batzuk gehitu daitezke. Izan ere, askotan estatuak dira arduradunak, herritarren eskubideak ez bermatzeagatik eta euren jardunarekin ENPRESA TRANSNAZIONALen alde egiteagatik. Estatu hartzaileak salatu daitezke beharrezko parte-hartzeagatik, ENPRESA TRANSNAZIONALek egindako giza eskubideen urraketen aurrean legez haien alde egiteagatik, ENPRESA TRANSNAZIONALen jarduerarentzat lagungarri diren merkataritza-itunak eta inbertsioak berresteagatik edo ondoriook ez galaraztean konplize izateagatik.\nENPRESA TRANSNAZIONALaren egoitza nagusia hartzen duten estatuei, berriz, hainbat mailatako parte-hartze kriminala egotzi dakieke, adibidez, merkataritza-itunak eta inbertsioak behartzeagatik edo transnazionalen presioaren aurrean herritarren eskubideak ez babesteagatik. Era berean, euren enpresa multinazionalei giza eskubideak betetzea exijitu behar diete, dauden tokian daudela, eta lurraldez kanpoko erantzukizunari buruzko proposamen bereziak onartu behar dituzte.\nBestalde, giza eskubideak babesteko nazioarteko eta eskualdetako sistemak hobetu egin behar dira, estatuek ezarritako zehapenak betearazleak eta nahitaez bete beharrekoak izan daitezen. MMAren Gatazkak Konpontzeko Sistemaren zehapenak edo ARBITRAJE AUZITEGIenak betetzen ez badira mekanismo hertsatzaileak jartzen dira abian, herrialde periferikoentzat eramanezinak diren ondorio ekonomikoak dakartzatenak. Oso bestelakoak dira, berriz, LANEren Askatasun Sindikaleko Batzordeak Kolonbiari ezarri dizkion errepresalia moralak, azken urteotan izandako milaka sindikalisten erailketak direla eta.\nGainera, ENPRESA TRANSNAZIONALak estatuaren lotura gainditzen duen jurisdikzio penal unibertsaletik kanpo daude. Pertsona juridikoen gaineko jurisdikzioa Nazioarteko Gorte Penalari emateko proposamena atzera bota zuten, eta horrekin batera beste proposamen batzuk ere bai, hala nola krimen ekologikoak, menderatze koloniala eta bestelako menderatze atzerritarra, kanpoko esku-hartzea eta krimen ekonomikoak ere kontuan hartzea; azken horren barruan eskubide ekonomiko eta sozialen bortxaketa larriak eta masiboak sartu nahi izan ziren. Ildo horretako aldaketak sustatu behar dira, eta iragankorki, ENPRESA TRANSNAZIONALetako zuzendariak Nazioarteko Gorte Penalaren aurrean salatu.\nGÓMEZ ISA, F. (2006): “Empresas transnacionales y derechos humanos: desarrollos recientes”, Lan Harremanak, nº especial, Universidad del País Vasco.\nKALECK, W. Y SAAGE-MAAB, M. (2009): Empresas transnacionales ante los tribunales, Fundación Heinrich Böll, Berlín.\nMARTÍN-ORTEGA, O. (2008): Empresas multinacionales y derechos humanos en Derecho Internacional, Bosch Internacional, Barcelona.\nELGA eta LANE


Zehaztu eta bideratu zure jarduera, eta konekta itzazu zure marka eta erabiltzaileak.\nEnpresaren jarduera kontuan hartuz, honen barne testuingurua identifikatzea.\nIzan itzazu “post-it” batzuk eskura, izan ere, plantilla hau betetzeko partaide bakoitzak galdera bakoitzeko bururatzen zaizkion erantzunak idatzi beharko ditu, gero plantillan itsatsi eta beste partaideekin elkarbanatzeko.\nZer egiten dugu? galdera egin ezazu. Atal honetan, enpresa bezala zer egiten duzuen idatzi behar duzu, hau da, zein jarduera betetzen duzuen. Partaide bakoitzak bere erantzunak “post-it” ezberdinetan idatziko ditu eta beranduago elkarbanatu. Bi urrats hauek plantilla osoaren erabileran errepikatuko dira.\nHurrengo galdera burutu ezazu, Nola egiten dugu lan?. Atal honetan, aurreko atalean aipatu diren gauzak nola egiten diren azaldu behar duzu.\nAzken galdera burutu ezazu, Zerk mugitzen gaitu?. Hemen, enpresak, egiten dituen gauzak zergatik egiten dituen eta honen lan egiteko moduaren zergatia bilatu behar dituzu.\nAmaitzeko, egindako enpresaren barne analisiaren hausnarketa txiki bat egin ezazu.\nPauso berdinak errepikatu bezero/erabiltzaile atalarekin.\nBrand Context Map Erreminta\nEnpresak komunikatu nahi duenaren eta erabiltzaile/bezeroek hautematen dutenaren arteko desberdintasuna identifikatzea.\nPlantilla hau betetzeko beharrezko informazioa, aurreko erramintan, “Brand Context Map”, egindako analisian eskuratuko duzue.\n“Brand Context Map” erramintarekin gauzatutako barne analisiaren lau puntu garrantzitsuenak identifikatu eta jaso itzazu. Zehazki, analisi honetan lortutako ondorioak laburtu behar dituzu.\n“Brand Context Map” erremientarekin gauzatutako kanpo analisian bila ezazu aurreko atalean aipatutako puntuekin erlazionaturik dagoena. Bi aldeetako puntuei errepara iezaiezu; Bigarren atalean identifikatutako puntuek lehenengoan identifikatutakoekin bat al datoz?\nParekatu itzazu puntuak. Bikoterik gabe gelditzen diren puntuak dira zure markan “gap” bat sortzen dutenak.\nErrotulagailu edo boligrafo batekin adierazi ezazu zeintzuk diren “gap” hau sortzen duten puntuak.\nBrand Gap Erreminta\nEnpresak bezero/erabiltzaileekiko duen konpromisoa definitzea.\nPlantilla hau betetzeko informazioa “Brand Context Map” eta “Brand Gap” erramintetatik lortuko duzu.\nIdentifikatu bezero/erabiltzailearentzat markaren balio garrantzitsuenak zeintzuk.\nIdentifikatu enpresa edo erakundeak, zuek, aurretik definitutako balioak agintzeko arrazoiak zeintzuk diren.\nIdentifikatu enpresa edo erakunde gisa, zuen bezero/erabiltzaileei balio hauek zein modutan helarazten dizkiezuen.\nAurreko puntuetan jaso duzun informazioa biltzen duen esaldi bat egin. Hau izango da zure enpresaren “brand promise”-a.\nGogoratu “brand promise”-a ez dela “slogan”-a baina markaren ezaugarri garrantzitsuenak bildu behar dituela.\nEsaldi egokia aurkitzeko arazoak badituzu, lagungarria izan daiteke esaldi luzeekin hastea, puntu guztiak aipatuz eta ondoren esaldi motzago baten bidez gauza bera esateko modua bilatuz.\nBrand Promise Erreminta